Verikan dhamahattan konmme gaanooneh islaahu kuran ves thayyaru: Abdhuhraheem | Mihaaru\nޕީޕީއެމްގެ ނައިބު ރައީސް އަބްދުއްރަހީމް ނޫސްވެރިންގެ ބައްދަލުވުމެއްގައި ވާހަކަ ދައްކަވަނީ. --ފޮޓޯ/މިހާރު\nވެރިކަން ދަމަހައްޓަން ކޮންމެ ގާނޫނެއް އިސްލާހު ކުރަން ތައްޔާރު: އަބްދުއްރަހީމް\n13 މާޗް 2018 - 20:13 75 comments\nރައީސް އަބްދުﷲ ޔާމީންގެ ވެރިކަން ދެމެހެއްޓުމަށް ޓަކައި ކޮންމެ ގާނޫނެއް ވެސް އިސްލާހުކުރަން ތައްޔާރަށް ހުންނެވި ކަމަށް ޕީޕީއެމްގެ ނައިބު ލީޑަރު އަބްދުއްރަހީމް އަބްދުﷲ މިއަދު ވިދާޅުވެއްޖެ އެވެ.\nޕީޕީއެމް އޮފީހުގައި ބޭއްވި ނޫސްވެރިންގެ ބައްދަލުވުމުގައި، ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ ވިދާޅުވީ ރައީސް ޔާމީންގެ ވެރިކަން ނިމުމަކަށް ގެނައުމަށް މަސައްކަތް ކުރާ ކޮންމެ މީހަކާ ދެކޮޅަށް ޕީޕީއެމުން ވެސް މަސައްކަތް ކުރާނީ "ފިސާރި ކެރިގެން" ކަމަށެވެ. އަދި ޕީޕީއެމް މެމްބަރުންނަށް ދައްކާ ބިރަކަށް ޖެހިލުން ނުވާނެ ކަމަށް ވެސް އޭނާ ވިދާޅުވި އެވެ.\nޕީޕީއެމް/އެމްޑީއޭ ގެ މެމްބަރުންނަކީ މި ގައުމަށްޓަކައި ވާން ޖެހުނު ކޮންމެ ގުރުބާނީއެއް ވެސް ވާން ތައްޔާރަށް ތިއްބެވި މެމްބަރުންތަކެއް ކަމަށް ވެސް އަބްދުއްރަހީމް ވިދާޅުވި އެވެ.\nއެކަމަކު، ހަމަ އެ ނޭވާގައި އަބްދުއްރަހީމް ވަނީ މި އޮންނަ ރިޔާސީ އިންތިހާބު ރައީސް ޔާމީން ކާމިޔާބު ކުރައްވާނެ ކަމުގެ ފުރިހަމަ ޔަގީންކަން އެބައޮތް ކަމަށް ވިދާޅުވެފަ އެވެ.\n"ރައީސް ޔާމީންގެ ވެރިކަން ދަމަހައްޓަން އިސްލާހު ކުރަން ޖެހޭ ކޮންމެ ގާނޫނެއް، ފާސް ކުރަން ޖެހޭ ކޮންމެ ގާނޫނެއް ފާސް ކުރާނީ އިދިކޮޅު މީހުން ދައްކަފާނެ ވާހަކައަށް އެއްވެސް ފަރުވާލެއް ނުބަހައްޓާ،" ޕީޕީއެމްގެ ބައެއް މެމްބަރުން ބައިވެރިވެވަޑައިގެންނެވި ބައްދަލުވުމުގައި އަބްދުއްރަހީމް ވިދާޅުވި އެވެ.\nއޭނާ ވިދާޅުވީ ރައީސް ޔާމީންގެ ސަރުކާރު ބަލިކަށި ކުރަން ފުރުސަތު ނުދޭނެ ކަމަށެވެ. ރައީސް ޔާމީންގެ ވެރިކަން ދިފާއު ކުރަނީ އަމިއްލަ ބޭނުމެއްގައި ނޫން ކަމަށާއި އެއީ ދިވެހި ގައުމާއި ރައްޔިތުންގެ ބޭނުމަށް ކުރާ ކަމެއް ކަމަށް އަބްދުއްރަހީމް ވިދާޅުވި އެވެ.\nރައްޔިތުންގެ މަޖިލީހުގެ އިދިކޮޅު 12 މެންބަރުންގެ ގޮނޑި ގެއްލޭ ގޮތަށް އެންޓި ޑިފެކްޝަން ބިލް އިސްލާހު ކުރުމަށް ފަހު، މަޖިލީހުގެ ޕީޕީއެމް/އެމްޑީއޭ މެމްބަރުންގެ އިއްތިފާގުން ވަނީ ފާސްކޮށްފަ އެވެ. އަބްދުއްރަހީމް ވަނީ ގައުމަށް މުހިންމު ކޮންމެ ބިލެއް ފާސް ކުރަން ތައްޔާރަށް ހުންނެވި ކަމަށް ވިދާޅުވެފަ އެވެ.\nގޮނޑި ގެއްލުނު 12 މެމްބަރުންނަށް އިޝާރާތް ކުރައްވައި، އަބްދުއްރަހީމް ވަނީ އިދިކޮޅު ފަރާތްތަކުން އެ ބޭފުޅުންނަށް ކޮށްދިނީ ކޮން ކަމެއްތޯ ސުވާލު ކުރައްވައިފަ އެވެ. އަދި އިދިކޮޅު ފަރާތްތަކުން 12 ބޭފުޅުންގެ ހައްގު ހޯއްދަވައިދެއްވުމަށް މަސައްކަތް ނުކުރާ ކަމަށް އޭނާ ވިދާޅުވި އެވެ.\n"އެކަމަކު، މި ބިލު ފާސް ކުރިއިރު، އަނެއްކާ ވެސް އެ ބޭފުޅުންނަށް ކުރިމަތިލެވޭނެ ފުރުސަތު އޮންނާނީ ބިލުގެ ތެރެއިން ފަހިކޮށްދީފައި. މި މަސައްކަތް މި ކުރަނީ ގައުމުގެ ހައްގުގައި،" އަބްދުއްރަހީމް ވިދާޅުވި އެވެ.\nވިލިމާލެ ދާއިރާގެ މެމްބަރު އަދި ޕީޕީއެމް ޕާލަމެންޓްރީ ގްރޫޕްގެ ލީޑަރު އަހުމަދު ނިހާނު ވިދާޅުވީ ގޮނޑި ވިއްކުމަށް ނޫނެކޭ ބުނަން ކެރުނު ހަމައެކަނި އަންހެން ބޭފުޅަކީ މާފަންނު މެދު ދާއިރާގެ މެމްބަރު އަސްމާ ރަޝީދު ކަމަށެވެ. އަދި މަޖިލީހުގައި ދެން ތިއްބެވި އެހެން އަންހެން ބޭފުޅުންނަށް އޭނާ ފާޑު ވިދާޅުވި އެވެ.\nނިހާން ވިދާޅުވީ ގޮނޑި ވިއްކާލުމަށް ނޫނެކޭ ބުނަން ކެރުނު 36 މެމްބަރުންގެ ނަން ރާއްޖޭގެ ތާރީހުގައި ރަން އަކުރުން ލިޔެ ލެވޭނެ ކަމަށެވެ. އަދި ނިހާނު ވަނީ އެންޓި ޑިފެކްޝަން ބިލާ ގުޅިގެން އިދިކޮޅު ފަރާތްތަކުން ދައްކާ ވާހަކައަށް ރައްދު ދެއްވައި، ބިލު ވަރަށް ބޮޑަށް ދިފާއު ކުރައްވައިފަ އެވެ.\nއަބްދުއްރަހީމް ވަނީ ރާއްޖޭގެ ހަމަޖެހުން ނަގާލުމަށް އަންނަ ހުކުރު ދުވަހު ފުރުސަތު ނުދޭނެ ކަމަށް ވިދާޅުވެފަ އެވެ. އަދި ރާއްޖޭގައި ގާނޫނީ ގޮތުން އުފެދިފައި އޮތް ސަރުކާރު ވައްޓާލަން ނިކުތް ބަޔަކާ ދެކޮޅަށް ގާނޫނު އަރާ ހަމަ ކުރާނެ ކަމަށް ވެސް އަބްދުއްރަހީމް ވިދާޅުވި އެވެ.\nއިތުރު ލިޔުންތައް ސަރުކާރު އިދިކޮޅު ފަރާތްތައް ޕީޕީއެމް ކުރީގެ މެމްބަރު އަބްދުއްރަހީމް އަބްދުﷲ ރައީސް އަބްދުﷲ ޔާމީން\nސަރުކާރު އައީ ހަސަދަ ފިލުވައި، ބަދަލުހިފަން: ޕީޕީއެމް\nރައީސް ޔާމީނަށް ވޯޓު ނުދޭނީ ގައުމުގެ އަދުއްވުން:އަދުރޭ\n11 hours ago 146


Safaaree case gai dhauvaa kurevey varah kuri erun libijje: Fuluhun | Mihaaru\nސަފާރީގައި ޖިންސީ ގޯނާކުރި މައްސަލައިގެ ތަހުގީގާ ގުޅޭ ގޮތުން ފުލުހުން ނޫސްވެރިންނާ ވާހަކަ ދައްކަވަނީ. --ފޮޓޯ/ޕޮލިސް\nސަފާރީ ކޭސްގައި ދައުވާ ކުރެވޭ ވަރަށް ކުރިއެރުން ލިބިއްޖެ: ފުލުހުން\n16 ޖުލައި 2020 - 20:35 28 comments\nސިޔާސީ ނުފޫޒު ވަދެ، އެކަށީގެންވާ ތަހުގީގެއް ނުހިންގާ ކަމަށް ފުލުހުންނަށް ބޮޑެތި ފާޑުކިއުންތަކެއް އަމާޒުވެފައިވާ މި މައްސަލައިގެ ތަފުސީލް ހާމަކުރަން ފުލުހުން މިއަދު ވަނީ އިސްކަންދަރުކޮށީގައި މީޑިއާ ބްރީފިންއެއް ބާއްވައިފަ އެވެ.\nއުމުރުން 27 އަހަރުގެ ކެންޔާގެ އަންހެން މީހާ އަށް ޖިންސީ ގޯނާކުރުމުގެ މައްސަލައިގައި މީގެ ކުރިން ފުލުހުން ވަނީ ރައްޔިތުންގެ މަޖިލީހުގެ ޖެންޑާ އެންޑް ހިއުމަން ރައިޓްސް ކޮމިޓީގައި ވެސް މައުލޫމާތު ދީފަ އެވެ. އެއީ، މި މައްސަލައިގައި ތުހުމަތު ކުރެވޭ ދިވެހި ދެ ފިރިހެނުންގެ ތެރެއިން އެކަކީ ވެރިކަން ކުރާ އެމްޑީޕީގެ ރައްޔިތުންގެ މަޖިލީހުގެ މެމްބަރެއްގެ ފިރިކަލުންނަށް ވެފައި މައްސަލަ އަށް ނުފޫޒު ފޯރުވި ކަމުގެ ތުހުމަތުތައް ކުރުމުންނެވެ.\nމަންނާނުގެ އިތުރުން ޗީފް ސުޕްރިންޓެންޑެންޓް އޮފް ޕޮލިސް މުހައްމަދު ބަޝީރާއި ސަފާރީ ކޭސް ތަހުގީގުކުރާ ހުޅުމާލެ ޕޮލިސް ސްޓޭޝަނުން ޗީފް އިންސްޕެކްޓަރު މަރިޔަމް އަޒްމާ ބައިވެރިވެވަޑައިގަތް ނިއުސް ބްރީފިންގައި، ޖެންޑާ ކޮމިޓީ އަށް ނުދޭ، އާ މައުލޫމާތަކަށް ހާމަކުރީ ރައްޓެއްސެއްގެ ދައުވަތަކަށް ޕާޓީކުރަން ސަފާރީ އަށް ދިޔަ އަންހެން މީހާގެ ފޯނު މޫދުން ހޯދި ކަމެވެ. އޭގެ އިތުރުން ޖިންސީ ގޯނާގެ މައްސަލައިގައި 11 މީހަކާ ސުވާލުކޮށް، ތަހުގީގާ ގުޅޭ ގޮތުން ޕްރޮސިކިއުޓަ ޖެނެރަލްއާ މަޝްވަރާ ކުރަމުން އަންނަ ކަމަށް ފުލުހުން ބުންޏެވެ.\nމަންނާން ނޫސްވެރިންނާ ވާހަކަ ދައްކަވަނީ: މި މައްސަލައިގައި ފުލުހުންނަށް އަމާޒުކުރާ ތުހުމަތުތައް އޭނާ ދޮގުކުރައްވާ. --ފޮޓޯ/ޕޮލިސް\nސުވާލުކުރަން ކޮންމެ މީޑިއާ އަކަށް އެއް ފުރުސަތު ދިން ނިއުސް ކޮންފަރެންސް ނިމުނު ފަހުން، އެ މައްސަލައިގައި ދައުވާ ކުރެވޭ ވަރަށް ހެކި ހޯދިއްޖެތޯ "މިހާރު" ން އެހުމުން މަންނާން ވިދާޅުވީ ފުލުހުން ގަބޫލުކުރަނީ ތަހުގީގަށް ކުރިއެރުން ލިބި ދައުވާ ކުރެވޭވަރަށް ތަހުގީގު ކުރިއަށް ގެންދެވިފައިވާ ކަމަށެވެ.\n"އާދެ، އަޅުގަނޑުމެން ގަބޫލު ކުރަނީ ދައުވާ ކުރެވޭނެ ކަމަށް. އެކަމަކު [ދައުވާ ކުރުން] އެއީ ޕީޖީގެ ނިންމުމެއް. މި ތަހުގީގުގައި، ޕީޖީއާ އެކު މަޝްވަރާ ކުރަމުން މި އަންނަނީ،" މަންނާން ވިދާޅުވި އެވެ.\nއަންހެން މީހާ އަށް ސަފާރީގައި ޖިންސީ ގޯނާކުރި ކަމަށް ފުލުހުން ތުހުމަތު ކުރަނީ ދެ މީހެއްގެ މައްޗަށެވެ.\nއަންހެން މީހާގެ ފޯނު ހޯދީ ފީނައިގެން މޫދު އަޑިން ކަމަށް ފުލުހުން މިއަދު ބުނިއިރު، އޭނާ "މިހާރު" އަށް ދިން އިންޓަވިއުގައި ބުނެފައި ވަނީ އޭނާގެ ފޯނު ވީ ތުހުމަތުކުރާ ދެ މީހުންގެ އަތުގައި ކަމަށް އެ ދެ މީހުން ބުނި ކަމަށެވެ. އަދި މަޖިލީހުގެ ކޮމިޓީގައި މައުލޫމާތު ހާމަކުރިއިރު ފުލުހުން ވެސް ބުނެފައި ވަނީ، ފޯނުވީ ތުހުމަތު ކުރެވޭ ދެ މީހުންގެ އަތުގައި ކަމަށް ހާދިސާ ފުރަތަމަ ރިޕޯޓްކުރިއިރު ވިކްޓިމް ބުނި ކަމަށެވެ.\nއަޒްމާ ނޫސްވެރިންނާ ވާހަކަ ދައްކަވަނީ. --ފޮޓޯ/ޕޮލިސް\nތުހުމަތު ކުރެވޭ ދެ މީހުން މި މައްސަލައިގައި ހައްޔަރުނުކޮށް، ހުޅުމާލޭގެ ޕޮލިސް ސްޓޭޝަނާ ހަމައިން ދޫކޮށްލީ ސިޔާސީ ނުފޫޒާ ހެދި ކަމުގެ ފާޑުކިއުންތައް އަމާޒުވި އިރު، އަންހެން މީހާއާ ހަވާލާދީ ކަމަށް ބުނެ "މެންދުރު އޮންލައިން" ގައި މި ކޭސް ރިޕޯޓްކޮށްފައިވާ ގޮތުން ނަމަ އޭނާ ރޭޕްކުރީ އެވެ. އެކަމަކު މި ތުހުމަތު ފުލުހުންނާއި ވިކްޓިމް ވެސް ދޮގު ކުރެ އެވެ.\n"މިހާރު" އޮންލައިން ފިޔަވައި އެއްވެސް ނޫހަކަށް ހާދިސާއާ ގުޅޭ އެއްވެސް ވާހަކައެއް ކިޔައިނުދޭ ކަމަށް ވިކްޓިމް ވަނީ ބުނެފަ އެވެ. އެކަމަކު މެންދުރު އޮންލައިންގައި ވެސް މޫދަށް ފުންމާލި ކަމަށް ލިއެފައި އޮތް އިރު "މިހާރު" އަށް ދިން އިންޓަވިއުގައި ވެސް ސަލާމަތްވާން މޫދަށް ފުންމާލި ކަމަށް ވިކްޓިމް ބުންޏެވެ.\nވިކްޓިމް މޫދަށް ފުންމާލި ސަބަބާ ގުޅޭ ގޮތުން މަޖިލީހުގެ ކޮމިޓީގައި މެމްބަރުން ސުވާލުކުރުމުން ފުލުހުން ކުރިން ބުނެފައި ވަނީ އެކަން ތަހުގީގު ކުރަމުން އަންނަ ކަމަށެވެ.\nވިކްޓިމް މޫދަށް ފުންމާލި ސަބަބު ތަހުގީގުން ސާފުވެއްޖެތޯ "މިހާރު"ން ސުވާލު ކުރުމުން މަންނާން ވިދާޅުވީ "އަންހެނަކު ރޭގަނޑު ދަންވަރު މޫދަށް ފުންމާލާނީ ބޮޑު ކަމެއް އޮތީމައޭ" ކޮމިޓީގައި ދެންނެވި ކަމަށާއި އަދިވެސް އެކަން އަންނަނީ އިތުރަށް ބަލަމުން ކަމަށެވެ.\nވިކްޓިމްއާ ހަވާލާދީ މަންނާން ވިދާޅުވީ މޫދަށް ފުންމާލީ ދެ ވަނަ ފަހަރަށް ޖިންސީ ގޯނާގެ އަމަލެއް ތަކުރާރުވެދާނެތީ ސަލާމަތްވާން ކަމަށެވެ.\n"މިހާރު އަޅުގަނޑުމެންނަށް އާދެވިފައި ތިބި ހިސާބަކީ ޕީޖީ އޮފީހާ އެކު މަޝްވަރާކޮށްގެން ދެން ކުރަން ހުރި ކަންކަން ކުރިއަށް ގެންދިއުން،" މަންނާން ވިދާޅުވި އެވެ.\nފުލުހުން މިއަދު ވެސް ބުނިގޮތުގައި އެ މައްސަލަ ހުށަހެޅީ އަދި ތަހުގީގުގައި ހޯދުނު ކުރިއެރުންތަކާ އެކު ޕީޖީއާ އެކު މަޝްވަރާ ކުރަމުން އަންނަނީ ވެސް ޖިންސީ ގޯނާގެ މައްސަލައެއްގެ ގޮތުގަ އެވެ.\nރައްޓެއްސެއްގެ ދައުވަތަކަށް ސަފާރީ އަށް ދިޔައީ ޕާޓީކުރަން ކަމަށާއި ބަނގުރާ ބޭނުންކުރި ކަމަށް ވިކްޓިމް ބުނާއިރު، ސަފާރީގައި ތިބި މީހުން ބަނގުރަލަށް ޓެސްޓް ނުކުރީ ކީއްވެތޯ އެހުމުން، ޗީފް ސުޕްރިންޓެންޑެންޓް އޮފް ޕޮލިސް މުހައްމަދު ބަޝީރު ވިދާޅުވީ އެ މީހުން ތިބީ ބަނގުރާ ބޭނުންކޮށްގެން ކަމަށް އެ ސީނަށް ދިޔަ ފުލުހުންނަށް ތުހުމަތު ނުކުރެވޭތީ ކަމަށެވެ. ފުލުހުންނަށް ހާދިސާ ރިޕޯޓްކުރިއިރު ވިކްޓިމްގެ ފަރާތުން ވެސް އެފަދަ ތުހުމަތެއް ނެތުމުން އެކަން ނުކުރީ ކަމަށް ވިދާޅުވި އެވެ.\nފުލުހުން އާއްމުކުރި މައުލޫމާތުން އެނގޭ ގޮތުގައި، ސަފާރީ ކޭސްގެ ތަހުގީގުގައި ބަނގުރަލާ ގުޅުން ހުރި މައްސަލައެއް ފުލުހުން ނުބަލަ އެވެ.\nޗީފް އިންސްޕެކްޓަރު ބަޝީރު ނޫސްވެރިންނާ ވާހަކަ ދައްކަވަނީ: އޭނާ ވިދާޅުވީ ބަނގުރަލުގެ މައްސަލަ ތަހުގީގު ނުކުރީ ސީނަށް ދިޔަ ފުލުހުންނަށް އެފަދަ ތުހުމަތެއް ނުކުރެވޭތީ ކަމަށް.\nބަޝީރު ވިދާޅުވި ގޮތުގައި ޖިންސީ ގޯނާގެ އެހެން މައްސަލަތަކުގައި އަމަލުކުރަމުން އަންނަ ގޮތާ ތަފާތު ގޮތަކަށް ސަފާރީ ކޭސްގައި އަމަލެއް ނުކުރެ އެވެ. އަންހެން މީހާ ޑޮކްޓަރަށް ދެއްކުން ވެސް ލަސްވި ކަމަށް ގަބޫލުނުކުރާ ކަމަށާއި ތަހުގީގަށް ކޮންމެހެން މުހިއްމު ހެކިތަކެއް ވެސް ގެއްލިފައި ނުވާ ކަމަށް ވިދާޅުވި އެވެ.\nފުލުހުން މިއަދު ބުނިގޮތުގައި މިދިޔަ މަހުގެ 26 ވަނަ ދުވަހުގެ ފަތިހު5ޖެހިއިރު ރިޕޯޓް ކުރި މައްސަލައިގައި އަންހެން މީހާ ޑޮކްޓަރަށް ދެއްކީ ހެނދުނު 10:15 ގަ އެވެ. ހުޅުމާލެ އިން މާލެ ގެނެސް އޭނާގެ ހެދުން ބަދަލުކުރަން ފުރުސަތު ދިން އިރު މިއީ އެފަދަ ކޭސްއެއްގައި ހެކި ގެއްލިދާނެ ކަމެއް ނޫންތޯ ދެންނެވުމުން ފުލުހުން ބުނީ "ހާދިސާގެ ހެކި ހޯދަން މަސައްކަތް ކުރާނީ ހުށަހެޅިފައި އިން ގޮތަށް ބަލާފައި" ކަމަށެވެ. މައްސަލަ ބެލީ ޖިންސީ ގޯނާގެ މައްސަލައެއްގެ ގޮތުގައި ކަމަށް ފުލުހުން ބުންޏެވެ.\nއިތުރު ލިޔުންތައް ކުށްކުރުން ފުލުހުން ހުޅުމާލެ ޖިންސީ އަނިޔާ ޖިންސީ ގޯނާކުރުން އަބްދުލް މަންނާން ޔޫސުފް، ޑެޕިއުޓީ ކޮމިޝަނަރު ސަފާރީ


Noorul-islam.NET :: 10 ސެޕްޓެމްބަރު 2010 ވާ ހުކުރު ދުވަހަކީ ފިޠުރު ޢީދު ދުވަސް - އިސްލާމިކް އެފެއާޒް މިނިސްޓްރީ\n10 ސެޕްޓެމްބަރު 2010 ވާ ހުކުރު ދުވަހަކީ ފިޠުރު ޢީދު ދުވަސް - އިސްލާމިކް އެފެއާޒް މިނިސްޓްރީ\nތާރީޚް: 8 ސެޕްޓެމްބަރ 2010\nޚަބަރު : މިއަދު ނޫސް\n10 ސެޕްޓެމްބަރު 2010 ވާ ހުކުރު ދުވަހަކީ މިއަހަރުގެ ފިޠުރު ޢީދު ދުވަސް ކަމުގައި އިޢުލާނުކުރައްވައިފިއެވެ.\nމިކަން ކަނޑައެޅުމަށްޓަކައި 8 ސެޕްޓެމްބަރ 2010 ވީ ބުދަ ދުވަހުގެރޭ އިސްލާމީ މަރުކަޒުގައި ބޭއްވެވި ރަސްމިއްޔާތުގައި ހަނދާ ބެހޭ ޤަރާރު އިޢުލާނުކުރެއްވެވީ ސްޓޭޓް މިނިސްޓަރ ފަޟީލަތުއްޝައިޚް މުޙައްމަދު ޝަހީމް ޢަލީ ސަޢީދު އެވެ.<?xml:namespace prefix = "o" ns = "urn:schemas-microsoft-com:office:office" />\n” ދިވެހިރާއްޖޭގެ އެއްވެސް ތަނަކަށް ރޭ ޝައްވާލުމަހުގެ ހަނދު ފެނިފައި ނުވާތީއާއި އިސްލާމީ އެއްވެސް ޤައުމަކަށްވެސް ޝައްވާލުމަހުގެ ހަނދު ޘާބިތުވެއްޖެކަމުގެ ރަސްމީ ޚަބަރު ލިބިފައިނުވާތީއާއި، އެއްވެސް އިސްލާމީ ޤައުމަކަށް ރޭ ހަނދު ފެންމަތި ނުވާނެ ކަމަށް ފަލަކީ ހިސާބުން ދައްކާތީއާއި ރަމަޟާންމަހާއި ޝައްވާލުމަހުގެ ހަނދު ސާބިތުކުރުމުގައި ރާއްޖޭގައި ޢަމަލުކުރުމަށް ހަމަޖެހިފައިވާ އުޞޫލުގައި ވާގޮތުގެ މަތިން މިއަދަކީ ސަނަތުން 2010 ވަނަ އަހަރުގެ ސެޕްޓެމްބަރުމަހުގެ9ވާ ބުރާސްފަތިދުވަހަކީ ރަމަޟާން ަމހުގެ 30 ވަނަ ދުވަސް ކަމުގައި ކަނޑައެޅީއެވެ.\nއަދި މާދަމާ 10 ސެޕްޓެމްބަރ ވާ ހުކުރު ދުވަހަކީ ޝައްވާލު މަހުގެ ފުރަތަމަ ދުވަސް، ފިޠުރު ޢީދު ދުވަސް ކަމުގައި ކަނޑައެޅީއެވެ. ”މި ބަރާކާތްތެރި ފިޠުރުޢީދުގެ މުނާސަބަތުގައި ދިވެހިރާއްޖޭގެ ޢިއްޒަތްތެރި ރައީސުލްޖުމްހުރީއްޔާއަށާއި އެންމެހައި ލޮބުވެތި ރައްޔިތުންނަށާއި އިސްލާމީއުއްމަތަށް ތަހުނިޔާއާއި ހެޔޮ އެދުންތައް ފޮނުއްވާކަމަށްވެސް ޝައިޚް ޝަހީމް ވިދާޅުވިއެވެ.\nޤަރާރު ނިންމަވައި ލައްވަމުން މާތްﷲ އަޅުގަޑުމެން ހިފި ރޯދައާއި މިބަރާކާތްތެރި މައްސަރުގެ ތެރޭގައި ކުރި ހެޔޮ ޢަމަލުތައް ޤަބޫލުކުރައްވައި އަޅުޑުމެންގެ ފާފަ ފުއްސަވާ ދެއްވުން އެދިވަޑައިގަތެވެ. އަދި ދިވެހިރާއްޖެއަށާއި، މުޅި އިސްލާމީ އުއްމަތަށް މިފަދަ ބަރަކާތްތެރި ، އުފާވެރި ޢީދު ދުވަސްތައް ތަކުރާރު ކުރެއްވުން ވެސް އެދިވަޑައިގަތެވެ.\nރޭ އިރުއޮއްސުނުއިރު އިރު ރާއްޖޭގެ އެންމެ އުތުރު ހަނދުއޮއްސޭނީ އިރުއޮއްސުމުމުގެ 8.1 މިނެޓް ކުރިންނެވެ. މާލެއަށް ހަނދުއޮއްސޭނީ އިރުއޮއްސުމުމުގެ 7.2 މިނެޓް ކުރިންނެވެ. ރާއްޖޭގެ އެންމެ ދެކުނަށް ހަނދުއޮއްސޭނީ އިރުއޮއްސުމުމުގެ 5.4 މިނެޓް ކުރިންނެވެ.\nސައުދީ އަރަބިއްޔާއަށް ހަނދުއޮއްސޭނީ އިރުއޮއްސުމުމުގެ 9.6 މިނެޓް ކުރިންނެވެ. ކުވެއިތަށް ހަނދުއޮއްސޭނީ އިރުއޮއްސުމުމުގެ 13.8 މިނެޓް ކުރިންނެވެ. މިސްރަށް ހަނދުއޮއްސޭނީ އިރުއޮއްސުމުމުގެ 13.1 މިނެޓް ކުރިންނެވެ. މޮރޮކޯއަށް ހަނދުއޮއްސޭނީ އިރުއޮއްސުމުމުގެ 12.4 މިނެޓް ކުރިންނެވެ. ތުރުކީއަށް ހަނދުއޮއްސޭނީ އިރުއޮއްސުމުމުގެ 21.5 މިނެޓް ކުރިންނެވެ. އިންޑޮނޭޝިއާއަށް ހަނދުއޮއްސޭނީ އިރުއޮއްސުމުމުގެ 10.4 މިނެޓް ކުރިންނެވެ.\nއެހެންކަމުން ސައުދީއަރަބިޔާ އާއި އެހެން އިސްލާމީ ޤައުމުތަކުގައި ވެސް ފިޠުރު ޢީދު ދުވަހަކީ މާދަމާ ކަމަށް ވަނީ އިޢުލާނުކުރައްވާފައެވެ.


Dr. Moosa Ge Thaureef Dr. Sheena Ah: Hisaabu Thah Eba Dhimaave! - Vaguthu\nޑރ. މޫސަގެ ތައުރީފް، ޑރ. ޝީނާއަށް: ހިސާބުތައް އެބަ ދިމާވޭ!\nޑރ. މޫސަ ހުސެއިނާއި ޑރ. ޝީނާ މޫސާ.\nއިންސާނުންނަށް ނުފެންނަ ވަރުގެ ކުޑަކުޑަ ވައިރަހެއް ފެތުރިގަތުމާ އެކީގައި ދުނިޔޭގެ ބޮޑެތި ސިޓީތައް ހިމޭންކޮށްލި ފަދައިން ރާއްޖެ އަށް ވެސް އެރި ލޮޅުން ވަކި ކުޑައެއް ނޫނެވެ. ދުނިޔޭގެ އެކި ކަންކޮޅުތަކުގައި ތިބި ސައިންސްވެރިންގެ ލަފާކުރުންތަކޭ އެއްގޮތަށް ރާއްޖޭގެ ޑޮކްޓަރުން ވަކި ދުލެއް ނުދެއެވެ. ބަލިމަޑުކަން ދެމިގެންދާ ގޮތުގެ ކުރެހުންތައް ކުރަހައި، ރޮނގުތައް އުފުލިދާނެ މިންވަރު ހާމަކޮށްފިއެވެ. ގަބޫލު ކުރެވޭ ބަޔަކާއި ގަބޫލު ނުކުރެވޭ ބަޔަކު ވެސް ތިއްބެވެ. އެމީހުންގެ ހިސާބުތައް ދިމާވާން ފަށައިފިއެވެ.\nޑިރެކްޓަ ޖެނެރަލް އޮފް ޕަބްލިކް ހެލްތުގެ މަގާމާއި ހެލްތު މިނިސްޓްރީގެ ޕާމަނަންޓް ސެކްރެޓަރީއެއްގެ މަގާމު ކުރިން އަދާކުރެއްވި ޝީނާ މޫސާ ކުރިން ދެއްވީ ބިރުން ފިތްކަނޑައިގެންދާ ވަރުގެ އަދަދުތަކެކެވެ. ރާއްޖޭގައި ހެދި ލަފާކުރުންތަކުން ފެނިފައި އޮތީ ވެސް އެޕްރީލް މެދުތެރޭގައި، ކޮމިޔުނިޓީ ސްޕްރެޑަކަށް ހިނގައިދާނެ ކަމެވެ. އެކަން ހަގީގަތަކަށްވެއްޖެއެވެ. ރައްޔިތުން އިރުޝާދުތަކަށް ބޯނުލަނބައިފި ނަމަ، މާ ނުރައްކާތެރި ހާލަތެއް މެދުވެރިވެދާނެ ކަމުގެ އިންޒާރު ވެސް ޝީނާ ދެއްވިއެވެ.\nނިއުޒިލެންޑްގެ ވައިކާޓޯ ޑިސްޓްރިކްޓްގެ ހެލްތު ބޯޑުގައި މަސައްކަތް ކުރެއްވުމަށް ފަހު، ސަރުކާރަށް އެހީތެރިވުމަށް ރާއްޖެ ވަޑައިގެންނެވި ޝީނާ ތައުރީފް ކުރެއްވި އެއް ޑޮކްޓަރަކީ އައިޖީއެމްއެޗްގެ ސީނިއާ ޑޮކްޓަރު މޫސާ ހުސެއިނެވެ. މޫސަ ފޭސްބުކްގައި އާންމު ކުރެއްވި ޕޯސްޓަށް ގިނަ ބައެއްގެ ސަމާލުކަން ވަނީ ލިބިފައެވެ.\nމިދިޔަ ހުކުރު ދުވަހު މޫސަ ފޭސްބުކްގައި ވިދާޅުވި ގޮތުގައި މަސައްކަތުގެ މާހައުލުގައި ކުރެއްވުނު ތަޖުރިބާގެ އަލީގައި ޝީނާއަކީ ވަރަށް ބުރަކޮށް މަސައްކަތް ކުރައްވާ ވިސްނުން ތޫނު އަންހެން ބޭފުޅެކެވެ. ޝީނާއާ އެކީގައި މަސައްކަތް ކުރެއްވުމުގެ ފުރުސަތު ލިބިވަޑައިގެންނެވި ކަން ވެސް މޫސަ ފާހަގަކުރެއްވިއެވެ.\nDr Sheena Moosa( MBBS, MPH, PhD), isareally hardworking and intelligent woman that I have ever come across during my...\nPosted by Moosa Hussain on Friday, April 24, 2020\nއެގޮތުން އެޗްއެންވަން އާ ގުޅޭ ގޮތުން ނެޝަނަލް ކޮންޓިންޖެންސީ ޕްލޭނެއް ހެދި އިރު، ޝީނާއާ އެކީގައި މަސައްކަތް ކުރެއްވުމުގެ ފުރުސަތު ލިބިވަޑައިގެންނެވި އިރު، އެއީ ވަރަށް ރަނގަޅު ތަޖުރިބާއެއް ކަމަށް ވެސް މޫސަ ވިދާޅުވިއެވެ. އެ މަސައްކަތުގައި ބައިވެރިވެވަޑައިގެންނެވި އިރު، ޝީނާގެ ގާބިލްކަމާއި ވިސްނުން ތޫނު ކަމާއި މައްސަލަތަކުގައި ކުރިމަތިލައްވާ ގޮތް ވަރަށް ރަނގަޅަށް އެނގިވަޑައިގެންނެވި ކަމަށް ވެސް މޫސަ ވިދާޅުވިއެވެ.\n"އޭނާގެ (ޝީނާ) ގެ ލަފާކުރުންތައް މިހާތަނަށް ވަނީ ދިމާވެފައި. އަދި އެއީ އެކަށީގެންވާ ލަފާކުރުންތަކެއް،" މޫސަ ވިދާޅުވިއެވެ.\nމޫސަ ވަނީ ހުރިހާ ދިވެހިން ވެސް ޝީނާގެ އިރުޝާދުތައް ސީރިއަސްކޮށް ނަގައި، އޭނާގެ އިރުޝާދުތަކަށް ބޯލެނބުމަށް އެދިވަޑައިގެންފައެވެ. އޭރުން ސިއްހީ މި ކާރިސާ އިން އަރައިގަނެވޭނެ ކަމަށް ވެސް މޫސަ ވިދާޅުވިއެވެ.\nކޮވިޑް-19 އާ ގުޅިގެން ޝީނާ ރާއްޖޭގައި މަސައްކަތް ކުރައްވަމުން ގެންދަވާތީ، މޫސަ ވަނީ އެކަމަށްޓަކައި އޭނާ އަށް ޝުކުރު ވެސް އަދާކުރައްވައިފައެވެ.\nދަރުބާރުގޭގައި މީގެކުރިން ބޭއްވި ނޫސްވެރިންގެ ބައްދަލުވުމުގައި ޝީނާ ވިދާޅުވީ މި ބަލީގައި އެންމެ މުހިންމު ކަމަކީ ބައްޔަށް ހުށަހެޅުމާއި އެ ބައްޔެއް ޖެހިފައި ހުރި މުއްދަތު އެނގުން ކަމަށެވެ. އެ ދެ ކަމުން ބަލި ފެތުރެން ހުންނަ ސްޕީޑަށް ވަރަށް ބޮޑަށް އަސަރު ކުރަމުންދާތީ އެންމެ މުހިންމު ކަމަކީ ގައިދުރުކުރުން ކަމަށް ވެސް ޝީނާ ވިދާޅުވިއެވެ.\n"މިހާރު ކޮމިއުނިޓީގައި ބަލި އުޅުމުގެ މާނައަކީ އަޅުގަނޑުމެންގެ ތެރޭގައި މި ބަލި. އަޅުގަނޑުމެންނަށް މި ފެނުނީ ދިހަ ވަރަކަށް ކޭސް އަދި. އެކަމަކު އޭގެ މާނައަކީ އޭގެ ހަ ގުނަ މިހާރު އުޅޭނެއޭ ރާއްޖޭގައި. އެހެންވީމަ ސަތޭކައާ ގާތް ކުރާ އަދަދަކަށް އުޅޭނެ އަޅުގަނޑުމެންގެ ތެރޭގައި ކޭސް. ކޮންމެ މީހަކީ އެ ރިސްކުގައި ހުރި މީހެއް ކަމަށް މިހާރު ބެލެވޭނެ. ހާއްސަކޮށް ކޮންޓެކްޓް ޓްރޭސިންގެ އަދަދުތައް އެހާ ބޮޑުވީމަ. ހުރިހާ އެންމެން ވަރަށް ބޮޑަށް ސަމާލުކަން ދީގެން އުޅުނީމަ އަޅުގަނޑުމެންނަށް ނަންބަރުތައް ދަށް ކުރެވޭ ވަރަށް ހުންނާނީ،" ޝީނާ ކުރިން ވިދާޅުވިއެވެ.\nރާއްޖެ އިން މި ބަލި ޖެހުނު މީހުންގެ އަދަދު މިހާރު ވަނީ 177 އަށް ވަނީ އަރައިފައެވެ. ރާއްޖެ އިން މި ބަލި ޖެހުނީ 75 ދިވެއްސަކަށާއި 102 ބިދޭސީންނަށެވެ. މީގެތެރެއިން މިހާތަނަށް ޝިފާ ލިބިފައި ވަނީ 18 މީހަކަށެވެ. އޭގެތެރޭގައި ދިވެހިން ވެސް ހިމެނެއެވެ.\nމީގެކުރިން ހެދި ދިރާސާ ދައްކާ ގޮތުގައި ރައްކާތެރިކަމުގެ ފިޔަވަޅުތައް އެޅި ކަމުގައިވިޔަސް، އެންމެ ގިނަވެގެން މި ބަލި ޖެހޭނެ ކަމަށް ލަފާ ކުރެވެނީ 10،000 އެއްހާ މީހުންނަށެވެ. އެކަމަކު، މާލެ އިން ގިނަ ބަޔަކަށް ބަލި ޖެހުމާ އެކީގައި ހާލަތު ވަނީ ބަދަލުވެފައެވެ.\nއޭޕްރީލް 26, 2020 12:28\nތިޔަ ހިސާބުތައް ދިމާވުމީ އުފާކޮށް އެކަން ފާހަގަ ކުރަން މި ދަނޑިވަޅު ވާހަކަ ދައްކަންވީ ކަމެއް ނޫން\nއޭޕްރީލް 26, 2020 22:01\nއުފާތަ އެކުރަނީ؟ އެ ބުނަނީ އެ މީހުން ދައްކާ ވާހަކަ ދިމާވެޔޭ. އެހެންވީމަ ދެން އެމީހުން ދައްކާވާހަކަ ވެސް ކަނުލާ އަޑުއަހާ އެ ގޮތަށް އަމަލު ކުރާށޭ. މަސައްކަތުގެ ފެންވަރަށް ތަޢުރީފު ކުރުމަކީ އުފާކުރުމެއް ނޫން.\nކޮން މޮޔައިންނެއްތަ މި ކޮމެންޓަށް ލައިކު ދެނީ މި.\nއޭޕްރީލް 26, 2020 12:35\nއިރާދަކުރެއްވިއްޔާ އެކަކުވެސް މަރެއްނުވާނެ.\nއޭޕްރީލް 26, 2020 12:38\nމަމީ ރާވެރިޔެއްގެ ދަރި ދަނޑުވެރިޔަކަސް މަވެސް ތަފާތު އެތައް ފަހަރަކު ރާއްޖޭގަ މިބަލި ނުފެތުރެނީސް ކީން ފަތުރުވެރިން ގެނައުން ހުއްޓާލާށޭ. ރާއްޖޭގަ ހާއްސަކޮށް މާލޭގަ މިބަލި ފެތުރިއްޖެއްޔާ މި ކޮންޓުރޯލު ނުވެ ގިނަބަޔަކަށް ޖެހޭނޭ. އަދި ބަނގުލަދޭސް މީހުން ތެރޭގަ މިބަލި ފެތުރިއްޖެއްޔާ އެއީ ވަރަށް ގޯސްވީއޭ. މިޔަދު މަބުނިތަން އައިއްސަ މިއޮތީ ދެން މާލޭން ފުރަތަމަ ކޭސްތަށް ފެނުމާ އެކީ ނޫސްތަކުގަ މަ ކޮމެންޓުކޮށް ގޮވިން ރާއްޖޭގަ ހުރިހާ އެންމެން ޓެސްޓުކުރަން ހުރިއްޔާ ހުރި ލާރިޔަކުން. އެކަމަކު އެޔަށްވެސް ރިޕްލައިކޮށް މަލާމާތް ކުރީ މީހުން. "ކަލޭ ތިހާ ޓެސްޓް ހަދާ ހިތްވަންޏާ އަމިއްލަޔަށް ގަނެގެން ހަދާށޭ" ކިޔާފަ މިޔަދު ތި ޑޮކުޓަރުންވެސް ބޭނުން ވަނީ އެންމެން ޓެސްޓުކުރަން އެކަމު ވަގުތު ފާއިތުވެއްޖެ. އެޔަށް ވުރެން ބޮޑަށް މުޖުތަމައުގަ މިހާރު ބަލި ފެތުރިފަ ހުރިކަމަށް ބެލެވެނީ ?\nއޭޕްރީލް 26, 2020 12:54\nމިފަދަ ނުރައްކާ ހާލަތުގަ މިގައުމު އޮތްއިރުވެސް އެއްބަޔަކު އެއްވެސް ޖެހިލުމެއް، ބެލުމެއްނެތި އެމީހަކަށް އަތުޖެހުނު ދިމާލަކުން ދައުލަތުގެ މާލިއްޔަތު ޖީބަށްލައި ކައި ހުސްކުރަނީ. ހިތާމައިގެ ކޮޅެއްވެސް ނެތް. މިކަނތައްގަޑުން އަރައިގަނެވޭއިރު، މިގައުމުގެ އިގްތިސާދު މިހާރު އޮތް އައިސީޔޫ އިން ކައްވަޅަށް ގެންދަން ޖެހިދާނެކަމަށް ލަފާ ކުރެވޭ\nއެ ހިސާބުތަކުގައި އެބައޮތް ރާއްޖޭގެ 98000 މީހުންނަށް ކޮވިޑް 19 ޖެހޭނެޔޭ! ވީމާ 98000 މީހުންނަށް އެބަލި ޖައްސާ ހިސާބުތައް ދިމާކުރަން ކަލޭމެން ގުދުބިދެންދެން މަސައްކަތްކުރާނެތަ؟ ސާބަސް އެހެންވިއްޔާ!\nއޭޕްރީލް 26, 2020 14:24\nހިސާބު ދިމާކުރަންނުޖެހޭ، އަމަލުން ހަރަކާތް ތެރިވެ، އެއްލަކަ އަށް ވުރެ މަދުނުވާނެ ކިޓާ، މާސްކާ ވެންޓިލޭޓަރ ހޯދައިގެން ޗެކްކުރަންވީ، މާލެއިން ފަށާގެން، ރަށަކަށް ފަހު ރަށެއް، ގާބިލުކަން ނެތްނަމަ. ޗައިނާގެ އެހީއަށް އެދޭ!\nއޭޕްރީލް 26, 2020 14:38\nތިހެން އެއްބަޔަކު އަނެއް ބަޔަކަށް ތަޢުރީފުކޮށްކޮށް ނޫސްވެރިންގެ ބައްދަލުވުން ދެ އިރު ދެ ދަޅަށް ބާއްވަމުންދިއައިރު އޭރުވެސް ބަލި ދިޔައީ ފެތުރެމުން. އެކަން ތިޔަ ޓެގް ޓީމަށް ރޭކާވެސް ނުލާ. އޭގެ ތިން ހަފުތާ ފަހުން ރޭކާލީ ބަލި ފެތުރިގެން ގޮސްފައިވާކަން އެއްވެސް ހިލަމެއް ނެތި. އެހެން ވީމަ ވަރަށް މަސައްކަތް ކުރެއްވިޖެ އެންނު. ދެން އެސަމްޕްޝަންތަކާއި ޕޮރޮޖެކްޝަންތައް ހަދާލެވިދާނެ އެެހެން ގައުމުތަކުގެ ޓްރެންޑްސްތައް ބަލައިގެން ކޮންމެ މީހަކަށްވެސް. ދެން މި ކިއަނީ ވަރަށް މޮޅޭ ދިމާއެބަވެއޭ. ބަލަ މިތާ ރައްޔިތުންނަށް މުހިއްމީ ތި ހިސާބުތައް ދިމާވޭތީ ބެލުމެއް ނޫން. ބަލި ފެތުރުން ކޮންޓްރޯލް ކުރުން މިވަގުތު މުހިއްމީ.\nޝީނާ އަކީ ގައުމަށް ހެޔޮ އެދޭ މީހެއް ކަމަކަށް ނުދެކެން. ގައުމަށް ހެޔޮ އެދޭ މީހުން ފާޅު ގައި އެއަޕޯރޓް ބަންދު ކުރަން ގޮވާނެ. އެކަމަށް ހިއްސާ އެއް ނުވެ ރައްޔިތުން ނެޕީ އަށް ސީ ޖެހިފައި ތިއްބާ ބޭރަށް ހިންގާ ވަރު ކޮށްލީމާ އެވީކީ މޮޅު މީހަކަށް ނޫން. މޫސަ ވެސް ފޫ ނުބެދޭ ވާހަކަ ނުދައްކާ މޫސަ ގެ މަސައްކަތް ކުރެވޭތޯ ބަލާ. އަދި މިހާތާކަށް ކުރެވިފަކާ ނެތް. 70 އަހަރުގެ އިޓަލީ މީހާ މާރޗް 10 ވަނަ ދުވަހު އޮކްސިޖަން 92 އަށް ދައްވެއްޖެ. ނަމަވެސް އޮކްސިޖަން ގުޅީ މާރޝް 11 ގައި. ޑޮކްޓަރުން ގެ ޖަލްސާ ބާއްވާ ގެންނާނެ ބޭސް ބުނެވުނީ މާރޗް 11 ގައި. ބޭސް ފޮރިން މިނިސްޓްރީގެ ކުޅަދާނަ ކަމުން ޖެހިގެން އައި 12 ވަނަ ދުވަހު ގެނެސް ދީފި. ކީއްވެ މާރޗް 10 ވަނަ ދުވަހު ބޭސް ގެންނަން ނުބުނީ. ވީމާ ތިޔަހެން އަދި ވާހަކަ އޮޅުވަން އުޅުނަސް ކާމިޔާބެއް ނުވާނެ. އަމިއްލަ އަށް އަމިއްލަ މޮޅު ވާހަކަ ދެއްކުމަށް ކިޔަނީ، "އަކަޔަންބޯ". ރާއްޖެ މިހާލަށް ދިޔައީ އިބޫ އެއަރޕޯޓު ވަގުތުން ބަންދު ނުކުރިޔަސް ހެޔޮ ކަމަށް ޝީނާ އާއި މޫސަ އާއި މެޑިކަލް އެސޯސިއޭޝަނުން އަތް އުރާލައިގެން ތިބީމާ. ދެން ސީ ތަފާލުގައި ދަނޑިން ނުތަޅާ. ބުރާނީ ގަޔަށް !!!\nދެން ކުޑަ ޓީޕާރޓީ އެއްވާއްވާ ތިކަން ފާހަގަ ކުރަން އޭރުން ކަލޭމެން ކަންތައް ހަމަވީ\nމަށަކީ ރޯނުއެދުރެއް. ދަންނަކަމެއްވެސް ނުދަންނަ ކަމެއްވެސް ނޯންނާނެ. ޣީބަބުނުމާއި ނެތިނުބައި ކިޔުމާއި ފަސާދަ އާންމުވެއްޖެ. ހައްގަކާއި ނުލައި މީހުން މެރުން އާންމުވެއްޖެ. ހައްދުތައް ގާއިމުކުރުން ހުއްޓިއްޖެ. އެވަރުން ނުވެގެން ބާވައިލައްވާފައި އޮތް ފޮތް ބަދަލުކުރަން ހިފައިފި. މިހިސާބަށް ގޮސް ތިމަތިމާމެންގެ އަމިއްލަ އެދުމަށް ކަންކަން ކުރަން ފަށައިފިއްޔާ ކަންކަން ހައްދުން ނެއްޓި ތިމާމެންނަށް ޚަބަރު ނޭނގޭ އެތައް ގޮތަކުން ތިމާމެންނާ ކަންކަން ކުރިމަތިވާނެއޭ އޮންނާނީ ބުނެފައި. މިއޮތީ އެދުވަސް އައިސްފައި. ދެންވެސް ފާޑުފާޑުގެ ވާހަކަ ނުދައްކައި ފަސާދަ ނުއުފައްދައި ޣީބަނުބުނެ ހަރާން ލާރި ކެއުން ހުއްޓާލާކަށް ނުވޭބާ!\nއޭޕްރީލް 26, 2020 17:11\nމިވަގުތަކީ ތައުރީފް ކޮށް ހުޝާމަދު ކުރަންވީ ވަގުތެއް ނޫން..މިހިސާބަށް ދިޔައީވެސް ބައެއްގެ އިހްމާލުން އެކަމަކު މިވަގުތު އެބަޔަކު ހޯދުމަށް ވުރެއް ވެސް މުހިންމީ ހަރުކަށި ފިޔަވަޅު އަޅައިގެން ވެސް ބަލި ކޮންޓްރޯލް ވޭތޯ ބެލުން..ހުރިހާ ޚިދުމަތް ތެރިން ކުރައްވާ މަސައްކަތަށް ޝުކުރިއްޔާ\nއޭޕްރީލް 26, 2020 18:55\nމޫސަ އަތުގަ އޮތް ފާސް ތައް އަމިއްލަ އަށް ބުނީމާ މޫސަ ގެ ސިކުނީގެ ފެންވަރު އިނގިއްޖެ. އަމިއްލަ އަށް އަމިއްލަ ވާހަކަ ދައްކާނީ އަކަޔަންބޯ. ދެންވެސް ބައިމޭލު ގެ ދިގު ޓްވީޓެއް މީހެއްގެ އަނބިމީހަކަށް ހުޝާމަތު ކޮށް ލިޔަން ބޭކާރު ވަގުތު ހޭދަ ނުކުރޭ. ކަލެ އާއި ހަވާލު ކޮށްފައިވާ މަސައްކަތް ކުރޭ ދެންވެސް. ކަލޭ މެން ތެރެއިން ކިޔަވާފަ ތިބީ ކޮން ޑޮކްޓަރުންނެއްތޯ ކަލޭމެންގެ އަމަލާއި ކުރާ ކަންތަކުން އެބަ ހާމަ ވެގެންދޭ. އަހަރުމެންނަށް ކަލޭމެން އެކަކު އަނެކަކަށް ތީ ކާކު ކަން ބުނެދޭން ނޫޅުނަސް ކަލޭމެންގެ ފެންވަރު އަހަރުމެނަށް އިނގޭ. އެއަރޕޯޓް ބަންދު ކުރުމަށް ކަލޭމެން މެޑިކަލް އެސޯސިއޭޝަނުން ނުބުނި ސަބަބު ތިޔަ ކަހަލަ ދިގު ޓްވީޓެއްގެ ގޮތުގައި ލިޔެލަބަލަ ކެރެންޏާ.\nއޭޕްރީލް 26, 2020 19:13\nއެނގޭތަ؟ ވާން އޮންނަކަމެއް، މާނައަކީ ތަޤްދީރު ބަދަލުވާނެކަން! އާނއެކެވެ! ﷲ ގެ ޙަޟްރަތަށް ދުޢާ ކުރުމުން، ވާން އޮތްކަން ނުވެ ބަދަލު ކުރައްވަފާނެ ކަމަށް ވެއެވެ. ތަޤްދީރު ބަދަލުކޮށްލާ ހަމައެކަނި ހަތިޔާރަކީ ދުޢާއެވެ. މިރާއްޖޭގައި ކޮރޯނާ މައިތިރި ނުވެގެން މިއުޅެނީ އެކަމަށްއެދި ﷲގެ ޙަޟްރަތުގައި ދުޢާ ދަންނަވާ މީހުން މަދުވީމަކަން ޔަޤީނެވެ. އެހެންކަމުން ކޮރޯނާ ނެތި ކުރެއްވެވުމަށް އެދި ކޮންމެ މީހަކުވެސް ގިނަގިނައިން ﷲއަށް ދުޢާ ކުރާށެވެ! ﷲ ރަޙުމަތުން އުންމީދު ކަނޑާ ނުލާށެވެ! އިރާދަކުރެއްވިއްޔާ މިބަލިމަޑުކަމުން ސަލާމަތްވެދާނެ އެވެ.


ބައިލް ޕިގްމެންޓް - ވިކިޕީޑިއާ\nދެން ބިލިވާޑިން ބަދަލުވަނީ ބިލިރޫބިން(އިނގިރޭސި ބަހުން: Bilirubin) ކިޔާ ރީނދޫ ޕިގްމެންޓް އަކަށެވެ. ބިލިރޫބިން ލޭގެ ތެރެއަށް ގޮސް އަލްބިޔޫމިން(އިނގިރޭސި ބަހުން: Albumin) އާއި އެކުވެ، ހީމަބިލިރޫބިން(އިނގިރޭސި ބަހުން: Hemobilirubin) އުފެދެއެވެ. ލޭގައި ހިމެނޭ މައި ބިލިރޫބިން އަކީ މިއީއެވެ. މިވައްތަރުގެ ބިލިރޫބިން ގުރުދާގެ ގްލޯމެރޫލައި ތަކުން ފުރާނައެއް ނުދެއެވެ. އެހެންކަމުން މިވައްތަރުގެ ބިލިރޫބިން ކުޑަކަމުދާ ތަކެތިގެ ތެރޭގައެއް ނުހުންނާނެއެވެ.\nފުރަމޭގެ ތެރޭގައި ހީމަބިލިރޫބިން އިން އަލްބިޔޫމިން ވަކިކޮށް، ބިލިރޫބިން އެހެން މާއްދާތަކަކާއި އެކުވެއެވެ. މިގޮތުން ބިލިރޫބިން ގެ 80 އިންސައްތަ އެކުވަނީ ގުލޫކިޔުރޮނިކް އެސިޑް(އިނގިރޭސި ބަހުން: Glucuronic acid) އާއެެވެ. 10 އިންސައްތަ ސަލްފޭޓް(އިނގިރޭސި ބަހުން: Sulphate) އާއި އެކުވާއިރު ބާކީ އިންނަ 10 އިންސައްތަ އެކުވަނީ އެހެނިހެން މާއްދާތަކާއެވެ. އަދި މިގޮތަށް ބިލިރޫބިން މިބުނި މާއްދާތަކާ އެކުވެގެން އުފެދެނީ ކޮލެބިލިރޫބިން(އިނގިރޭސި ބަހުން: Cholebilirubin) އެވެ. އަދި މިވައްތަރުގެ ބިލިރޫބިން ބައިލް ކެނަލިކިޔުލައި ތަކަށް ގޮސް ބައިލް ގެ ތެރޭގައި ހިމެނިގެން ކުޑަ ގޮހޮރުއަށް ވާޞިލް ވެއެވެ. ބައިލް އަށް އޭގެ އެކުލެވޭ ރީނދޫ ކަން ގެނެސްދެނީ މިވައްތަރުގެ ބިލިރޫބިން ގެ ސަބަބުންނެވެ. ނަމަވެސް ކޮލެބިލިރޫބިން ގެ ކުޑަ މިންވަރެއް ލޭގެ ތެރެއަށް ގޮސް، ކުޑަކަމުދާ ތަކެތި އާއެކު ހަށިގަނޑުން ބޭރުވެގެން ދެއެވެ.\nބޮޑު ގޮހޮރު ގެ ތެރޭގައި ކޮލެބިލިރޫބިން ގެ މިންވަރެއް ބެކްޓީރިޔާގެ ސަބަބުން ޔޫރޯބިލިނަޖަން(އިނގިރޭސި ބަހުން: Urobilinogen) ކިޔާ ކުލައެއް ނުހުންނަ މާއްދާއަކަށް ބަދަލުވެއެވެ. ޔޫރޯބިލިނަޖަންގެ ބޮޑުބައި ބޮޑު ކަމުދާ ތަކެއްޗާއެކު ސްޓާކޯބިލިނަޖަން(އިނގިރޭސި ބަހުން: Stercobilinogen)ގެ ގޮތުގައި ބޭރުވެގެން ދެއެވެ. ސްޓާކޯބިލިނަޖަން ވައިގެ ތެރެއަށް ހުށަހެޅުމުން އޮކްސިޑައިޒްވެ، ސްޓާކޯބިލިން(އިނގިރޭސި ބަހުން: Stercobilin) އަށް ބަދަލުވެއެވެ. ބޮޑުކަމުދާ ތަކެތި ބޭރުވެ ގިނައިރުވުމުން އޭގައި ޖެހޭ މުށި ކުލައިގެ އަސްލަކީ ސްޓާކޯބިލިން އެވެ. ޔޫރޯބިލިނަޖަން5އިންސައްތަ ލޭގެ ތެރެއަށް ގޮސް ގުރުދާއަށް ވާޞިލްވެ، ކުޑަކަމުދާ ތަކެތިއާއެކު ބޭރުވެގެން ދެއެވެ. ޔޫރޯބިލިނަޖަން ވައިގެ ތެރެއަށް ހުށަހެޅުމުން އޮކްސިޑައިޒްވެ، ޔޫރޯބިލިން(އިނގިރޭސި ބަހުން: Urobilin) އަށް ބަދަލުވެއެވެ.\nLast edited on 31 ޖެނުއަރީ 2008, at 17:45


Minister Imran: Sarukaarahvure Baarugadha Sarukaaruge Minister - Vaguthu\nމިނިސްޓަރު އިމްރާން: ސަރުކާރަށްވުރެ ބާރުގަދަ ސަރުކާރުގެ މިނިސްޓަރު!\n3 މަސް ކުރިން ( ނޮވެމްބަރު 4, 2020 )\nހޯމް މިނިސްޓަރ އައްޝައިހް އިމްރާން އަބްދުﷲ އަކީ ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހްގެ ސަރުކާރު ގެނައުމަށް ބައިއަތު ހިފި ހަތަރު ލީޑަރުންގެ ތެރެއިން އެއްބޭފުޅާއެވެ. ސަރުކާރު ފަޅިފަޅިއަށް ބަހާލިއިރު އިމްރާނަށް މިނިސްޓަރުކަން އަދި އަދާލަތުގެ ފަރާތުން ޝިދާތައް ޝަރީފަށް މިނިސްޓަރުކަން ލިބުނެވެ. ލީޑަރުންގެ ތެރެއިން މިނިސްޓަރު ކަމަށް ވަޑައިގެންނެވީ އިމްރާން އެކަންޏެވެ. ރައީސް ޞާލިހްގެ ސަރުކާރަށް ދެއަހަރު ވާން ދާއިރު ފެންނަމުން މިދަނީ ސަރުކާރުގެ އެތެރޭގައި އިމްރާންގެ ވަރުގަދަ ކަމާއި، ބާރުހުރި މިންވަރެވެ.\nސަރުކާރުގެ ސިޔާސަތުތަކާއި ސަރުކާރުގެ ވިސްނުމާއި ފިކުރު ހުންނަ ގޮތްކަމަށް ރައީސުލްޖުމްހޫރިއްޔާ އާއި އަދި ސަރުކާރުގެ ވެރިން ވިދާޅުވާ ގޮތާއި ދިމާއިދިކޮޅަށް މިނިސްޓަރ އިމްރާން ކިތައްމެ ކަމެއް ކުރައްވައިފިއެވެ. ނަމަވެސް އިމްރާނާއި ޖެހުމުން ސަރުކާރުން "ކަހާ ކަންފަތް ހިރުވާލާ" މަންޒަރެއް ނުފެނެއެވެ.\nއަންހެނުންނަށް ކުރާ ޖިސްމާނީ އަނިޔާ އާއި ޖިންސީ އަނިޔަ އަދި ޖިންސީ ފުރައްސާރައިގެ އަމަލުތައް ހުއްޓުވުން އެއީ ސަރުކާރުގެ އެންމެ ބޮޑު އަމާޒުކަމަށް ސަރުކާރުން ވިދާޅުވެއެވެ.\n"ގެވެށި ގުޅުން" ކެމްޕޭން އިފްތިތާހް ކުރުމަށް މިއަހަރުގެ ޖުލައި މަހު ބޭއްވި ހަފްލާގައި ރައީސް ޞާލިހް ވިދާޅުވީ ގެވެށި އަނިޔާއާއި ޖިންސީ ފުރައްސާރައިގެ މައްސަލަތައް ޙައްލު ކުރުމުގައި ޒަމާންތަކެއް ވަންދެން މުޅި ދައުލަތް ނުކުޅެދިފައި އޮތްކަމަށާއި މިފަދަ މައްސަލަތައް ޙައްލު ނުކޮށް، ޤައުމެއްގެ ގޮތުގައި އަދި މުޖުތަމަޢެއްގެ ގޮތުގައި އަޅުގަނޑުމެންނަށް ކުރިއަށް ދެވެން ނެތް ކަމަށެވެ.\nމިނިސްޓަރ އިމްރާންގެ މައްޗަށް އަންހެނަކު ވަނީ ޖިންސީ ގޯނާގެ ބޮޑެތި ތުހުމަތުތަކެއް ކޮށްފައެވެ. އޭނާ ދެއްކި ވާހަކަތަކުގެ އޯޑިއޯ އެހެރީ ނޫސްތަކުގައި ޖަހާފައެވެ. ނަމަވެސް އޯޑިއޯ އާއްމުވިތާ ތިން މަސް ވެގެން ދިޔައިރު އަދިވެސް މިނިސްޓަރ އިމްރާނާއި މެދު އެޅުނު އެއްވެސް ފިޔަވަޅެއް ނެތެވެ. އެންމެ ކުޑަމިނުން މައްސަލައިގެ ތަޙްޤީޤަށް އެއްވެސް އިދާރާއަކުން މިނިސްޓަރު އިމްރާނާއި ސުވާލެއް ކުރިކަން ވެސް އެނގޭކަށް ނެތެވެ.\nފުލުހުން މިމައްސަލައިގައި ހަމައެކަނި މިހާތަނަށް ވިދާޅުވީ އޯޑިއޯ އިން އިވޭ އަޑުގެ ސައްހަކަން ދެނެގަތުމުގެ މަސައްކަތް ފުލުހުން ކުރާނެ ކަމަށެވެ. އެހެން ވިދާޅުވިތާ ތިން މަސް ދުވަސް ވެގެން ދިޔައިރު ތަޙްޤީޤުގައި ލިބުނު ކުރިއެރުމެއް، ނުވަތަ ތަޙްޤީޤު ކުރިއަށްދާކަން ވެސް ނުވަތަ ނޫންކަން ވެސް ފުލުހުން ސާފުކޮށެއް ނުދެއެވެ.\nމީގެ ކުރިން އެކި މައްސަލަތަކުގައި ސަރުކާރުގެ ވެރިންގެ މައްޗަށް ތުހުމަތުގެ އިނގިލި ދިއްކުރެވުމާއި އެކު ވަގުތުން އެބޭފުޅުން މަގާމުގެ ޒިންމާއިން ދުރުކޮށް ތަޙްޤީޤު ކުރިއަށް ގެންގޮސްފައި ވެއެވެ. ނަމަވެސް މިނިސްޓަރު އިމްރާންގެ މައްޗަށް ތުހުމަތު ކުރެވޭ މައްސަލަ ފުލުހުންގެ އިދާރާގައި އޮތްއިރު މިނިސްޓަރު އިމްރާން މަގާމުން ދުރުކޮށްލެވޭހާ ބާރެއް ރައީސުލްޖުމްހޫރިއްޔާގެ ކިބައިގައި ހުރި މަންޒަރެއް ނުފެނެއެވެ. ނަތީޖާއަކަށް ވެފައި މިވަނީ ފުލުހުންގެ ތަޙްޤީޤަށް ނުފޫޒާއި ބާރު ފޯރުވޭނެ ގޮތައް މިނިސްޓަރު އިމްރާން އަދިވެސް ހުންނެވުމެވެ.\nމިމައްސަލައިގައި މިނިސްޓަރު އިމްރާންގެ މައްޗަށް ކުރެވޭ ތުހުމަތުތަކަކީ އަންހެނަކަށް ޖިންސީ ގޯނާ ކުރާ މައްސަލަތަކުގެ ތެރެއިން ވެސް ސީރިއަސް މައްސަލައަކަށް ވެއެވެ. ޖިންސީ ފުރައްސާރަ ކުރުމާއި ގޯނާ ކުރުން މަނާ ކުރުމުގެ ޤާނޫނުގެ (4) ވަނަ މާއްދާގެ (ހ) ގައި ބުނެފައިވާ ގޮތުގައި ވަޒީފާ އަދާކުރާ ތަނަކަށް ވަޒީފާއަކަށް އެދި އަންނަ ފަރާތަކަށް އެ ވަޒީފާ ލިބޭނީ، ވަޒީފާދޭ ފަރާތުން ހިންގާ ޖިންސީ ފުރައްސާރަކުރުމާއި ގޯނާކުރުމުގެ ޢަމަލުތައް ބަލައިގަނެގެން ކަމަށް ހީކުރެވޭފަދަ ގޮތަކަށް ވަޒީފާދޭ ފަރާތުގެ ޢަމަލުތައް ބަހައްޓައިގެން ނުވާނެއެވެ.\nއެމާއްދާގެ (ށ) ގައި ބުނަނީ ވަޒީފާދޭ ފަރާތުން ހިންގާ ޖިންސީ ފުރައްސާރަކުރުމާއި ގޯނާކުރުމުގެ ޢަމަލުތައް ބަލައިގަތުމަކީ، ވަޒީފާ ދިނުމުގައި ބަލާ މިންގަނޑެއްކަމަށް ވަޒީފާއަށް އެދި އަންނަ ފަރާތަކަށް އެއްވެސް މިންވަރަކަށް ހީކުރެވޭފަދަ ގޮތަކަށް ވަޒީފާދޭ ފަރާތުގެ ބަހުރުވަ ނުވަތަ ޢަމަލުތައް ބަހައްޓައިގެން ނުވާނެއެވެ.\nމިދެމާއްދާގައި ބުނާ ވާހަކައާއި މިނިސްޓަރު އިމްރާންގެ މައްޗަށް ތުހުމަތުތައް ކުރާ އަންހެން މީހާ ދައްކާ ވާހަކައާއި ގުޅުވާލުމުން މިނިސްޓަރު އިމްރާނާއި ވަޒީރެއްގެ ޒިންމާތައް ހަވާލުކޮށްފައި ބެހެއްޓުން އެއީ ނުރައްކާތެރިކަމެއްކަން ވަރަށް ސާފެވެ.\nދެން އޮތީ ދާދިފަހުން މިނިސްޓަރު އިމްރާން "ރޯޔަލް ރޭޕް" ކޭސް އާއި ގުޅޭ ގޮތުން ދެއްކި ވާހަކައެވެ. ސަފާރީއެއްގެ ތެރޭގައި އަންހެނަކަށް ޖިންސީ ގޯނާ ކުރި މައްސަލައިގައި މިނިސްޓަރ އިމްރާން ވިދާޅުވެފައި ވަނީ ސަފާރީގައި ހިނގީ ވަރަށް ކުޑަކުޑަ ކަމެއް ކަމަށެވެ.\nމިނިސްޓަރު އިމްރާންގެ ވާހަކަތަކަށް ފާޑުކިޔުން އަމާޒުވުމުން މާފަށް އެދުމާއިއެކު މައްސަލަ މިވަނީ ނިމިފައެވެ. ޤާނޫނު އުޤޫބާތުގެ 131 ވަނަ މާއްދާ ބުނާ ގޮތުގައި އިސްލާމީ ޝަރީޢަތުގައި ހުއްދަވެގެންވާ ސަބަބެއްނެތި އެހެން މީހެއްގެ ޖިންސީގުނަވަނުގައި ނުވަތަ ފުރަގަސްފަރާތުގައި ނުވަތަ ކުރިމަތިފަރާތުގައި ނުވަތަ އުރަމަތީގައި އަތްލުމަކީ ކުށެކެވެ.\nއެހެންކަމުން މިފަދަ އެއްވެސް އަމަލަކީ "ކުޑަކުޑަ ކަމެއް" ކަމަށް ދައުލަތުގެ މިނިސްޓަރަކު ވިދާޅުވުމަކީ ވަރަށް ލަދުވެތި، އަދި ހަމައެކަނި މާފަކުން ނިންމައި ނުލެވޭނެ ކުށެކެވެ.\nމިނިސްޓަރ އިމްރާންގެ ކަންކަން މިގޮތައް ހުރި ނަމަވެސް ރައްޔިތުން މަޖިލީހުގައި ތިއްބެވި އެމްޑީޕީގެ 67 މެންބަރުންނަށް ވެސް އަދި ރައީސުލްޖުމްހޫރިއްޔާ އަށް ވެސް ސަރުކާރުގެ ވެރިއަކަށް ވެސް މިނިސްޓަރ އިމްރާންނާއި ދެކޮޅު ހަދަން ކެރޭ މަންޒަރެއް ނުފެނުނެވެ. މިނިސްޓަރ އިމްރާނާއި ދެކޮޅަށް ވާހަކަދައްކަވަނީ އެމްޑީޕީގެ އެންމެ ޖޫނިއާ އެއް މެންބަރު ކަމަށްވާ މީކާއިލް އަހްމަދު ނަސީމް އެކަންޏެވެ.\nސަރުކާރަށް ވުރެ އެއްވެސް ވަޒީރަކު ބޮޑު ވެގެން ނުވާނެއެވެ. ސަރުކާރުގެ ސިޔާސަތުތަކުގެ ގިއުގަނޑުގެ ތެރެއަށް ނުފެތޭ ވަޒީރެއް ނަމަ ޖެހޭނީ މަގާމުން ދުރުކުރާށެވެ. އެގަޓު ރައީސުލްޖުމްހޫރިއްޔާގެ ކިބައިގައި ވެސް ހުންނަން ޖެހޭނެއެވެ.\nކޮންމެ ތަނެއްގައި ޙައްޤު ބަސް ނުބުނެވިދާނެ - މިނިސްޓަރ އިމްރާން\nނޮވެމްބަރު 4, 2020 10:45\nފިތުނަ ފަސާދަ އުފައްދަން ވަގުތު ނޫސް އިން އިދިކޮޅާއި ގުޅިގެންލިޔުނު ލިޔުމެއްމީ.. އަހަރެމެން ބޭނުމިއްޔާ މިހާރުވެސް އިމްރާންގެ އިތުބާރު ނެތް ކަމުގެ ވޯޓްނަގާ ބޭރުކޮއްލެވޭނެ.. އޭނައެއް ތިބުނާ ގޮތަށް ބާރުދައްކާފައެއްނޫޅޭ..\nނޮވެމްބަރު 5, 2020 15:46\nނުވާނެ ތިކަމެއް މަހައްދޭ\nނޮވެމްބަރު 4, 2020 11:07\nރައީސް ޞާލިހްގެ ސަރުކާރަށް ދެއަހަރު ވާން ދާއިރު ފެންނަމުން މިދަނީ ސަރުކާރުގެ އެތެރޭގައި އިމްރާންގެ ވަރުގަދަ ކަމާއި، ބާރުހުރި މިންވަރެވެ.\nإِنَّ رَبَّكَ لَبِالْمِرْصَادِ "ހަމަކަށަވަރުން އިބަނަބިއްޔާގެ ވެރި އިލާހު (އެބައިމީހުން ކުރާ ކަންތައްތައް)\nބެއްލެވުމުގައި ވޮޑިގެންވާކަން ކަށަވަރެވެ."\nޙައްދުފަހަނަ އެޅުމުގައި އިންތިހާއަށް ގޮސްފައިވާ ތިން\nއުއްމަތް اللهހިއްޕެވޮގޮތާއި މެދުގައި ވިސްނައި، ނަޟަރުހިންގައި ފިކުރުކޮށްލުން ހުއްޓެވެ. އެބައިމީހުންގެ ޢަމަލުތަކާއި ކަންތައްތަކުގެ ގަދަފަދަ ކަމާއި ބާރުގަދަކަން އެބައިމީހުންގެ ނަފްސުތަކަށް ފެނިފައިވެ އެވެ.\nއެފަދައިން ފަޚުރުވެރިވެތިބި މި އުއްމަތްތައް الله ހަލާކުކޮށް ނެތިކުރެއްވީ ކޮންފަދައަކުން ހެއްޔެވެ؟\nފަހެ، ޢާދު ބާގައިގެ މީހުން ބުންޏެވެ. "އަހަރެމެންނަށްވުރެ ގަދަފަދައީ ކޮންފަރާތެއް ހެއްޔެވެ؟ ފަހެ، އެބައިމީހުންގެ މައްޗަށް ވައިރޯޅި އެއް ފޮނުއްވައި އެބައިމީހުން ހަލާކު ކޮށްލެވުނެވެ. އަޞްލަށް ބަލާއިރު އެއީ ނުހަނު ލުއި، ފަސޭހަ ވެގެންވާ ވައިރޯޅި އެކެވެ.\nޞާލިޙް ގެ ޤައުމެވެ. އެބައިމީހުން ހަލާކުވެ ނެތި ކުރެއްވުމަށް އެބައިމީހުންގެ މައްޗަށް ގަދަފަދަ ބިންހެލުމަކާއި ގަދަފަދަ އަޑެއް ފޮނުއްވުނެވެ.\nފިރުޢައުނު ހަލާކުވެގެން ދިޔައީ ފެނުގެ ތެރެއަށް ޣަރަޤުވެގެންނެވެ. އޭނާއަކީ އޭނާއަށް ފެން މިލްކުވެގެން ވުމަށް ދަޢުވާކޮށް އޭގެ މައްޗަށް ފަޚުރުވެރިވެ، ބޮޑާވެރިވި މީހެކެވެ.\n"އަދި ފިރުޢައުނު އޭނާގެ ޤައުމުގެ މީހުންގެ\nތެރޭގައި ހުރެ ގޮވައިލި އެވެ. އޭ އަހުރެންގެ ޤައުމުގެ މީހުންނެވެ. މިޞްރުގެ ވެރިކަންވަނީ ތިމަންނާއަކަށް ނޫންހެއްޔެވެ؟ އަދި މި ކޯރުތައް ތިމަންގެ ދަށުން ހިނގަހިނގާ ހުރެތެވެ. ފަހެ، ތިޔަބައިމީހުންނަށް ނުފެންނަނީ ހެއްޔެވެ.\nފިރުޢައުނު ހަލާކުވެގެން ދިޔައީ ފެނުގެ ތެރެއަށް ޣަރަޤުވެގެންނެވެ.\nދައްނާށެވެ الله سبحانه وتعالى އެއީ އަޅުތަކުންގެ عمل ތަކުގެމަތިން ޣަފިލުވެ ވޮޑިގެންވާ ފަރާތެއްނޫނެވެ.\nނޮވެމްބަރު 4, 2020 11:08\nސޭހު އިމުރާނު ބުނީ އަންހެނެއްގެ އުރަމަތީގައި ހިފާލުމަކީ ވަރަށް އަދައިގެ ކަމެއް ކަމަށް. ސުބުހަނަﷲ\nނޮވެމްބަރު 4, 2020 11:31\nމިއީ ދިވެހިރާއްޖޭގެ މުނާފިޤުންގެ ވެރިޔާ!\nނޮވެމްބަރު 4, 2020 11:49\nއެހެންނޫން ވާނީވެސް އޭނަޔާ އިނދިކޮޅަށް ކަމެއްކޮއްފިއްޔާ އެއްކަލަ ރިލުވާން ގެމަރުގެމައްސަލާގެ ހެކިތަށް ހުރި ކަރުދާސްބޮނޑި ހިފާގެން އިނދިކޮޅަށް އަރާ މިހާރުގެ ސަރުކާރުގެ ބޮޑުންގެ ބޮލުގަ އަޅުވާގެން ފަތިވަރުގޮވަންފަށްނެޔޭ\nނޮވެމްބަރު 4, 2020 13:06\nމީނަގެ ދެ މިތުރުން ކަމަށްވާ ސޭކު ޒައިދާއި ސޭކު އިޔާޒުގެ ޓުވީޓަކަށް މި ޚަބަރު ލިޔުނު ބޭފުޅުން އިންތިޒާރުކޮށްލައްވާ! ލައްކަ ވަރެއް އަރުވާނެ!\nނޮވެމްބަރު 4, 2020 13:43\nމސަރުކާރު އޮތީ އި މްރާން ގެ ދަށުވެ ނަގޫތާށިވެފަ ކަ މަށްލަފާކުރެވެނީ\nނޮވެމްބަރު 4, 2020 15:12\nމުނާފިގުންނާވާނީ މުނާފިގުންނެވެ. މިސަރުކާރަކީވެސް ލާދީނީ މުނާފިގު ސަރުކާރެކެވެ.\nނޮވެމްބަރު 4, 2020 16:24\nމިކަލޭގެ ތުނބުޅިފުޅުގައިޖަހާފަހުރި ނުރަތަށްވެސް ހެކިއެބަދޭ މިއީ މުނާފިގެއްކަން މުނާފިގުންގެ އަލާމާތްތަށް މިކަލޭގެފަރާތުން ފެނޭ ހާސްނުވޭ މަލެއްދޮންވެ ވެއްޓޭ ބީދައިން މިކަލޭގެވެސް ހަމަބިމަށް ދުވަސްކޮޅަކުން ތިރިވެދާނެ.\nނޮވެމްބަރު 4, 2020 16:40\nދިވެހި ޤައުމާއި ރައްޔިތުން ދެކެ އެންމެ ބޮޑަށް ލޯބިވާ އެންމެ ޢިހުލާސްތެރި ބޭފުޅަކީ ޝޭހު އިމުރާން ކަމީ ދެބަސް ވެވެން ނެއްހަޤީގަތެއް! ޝޭހު ދެކެ ރުޅި އަންނަނީ އިސްލާމް ދީން ދެކެ ނަފުރަތުވާ ބަޔަކު !\nނޮވެމްބަރު 4, 2020 18:22\nއަންނިޔަކީ މޯދީ އަދި ޓުރަމްޕު ކަހަލަ ގޮލަޔެއް.\nނޮވެމްބަރު 5, 2020 23:00\nކޮބާތަ އައްތަހިއްޔާތޭ ކެނޑިޑޭޓް ނަމބަރޭ ކީ މީީހާ\nނޮވެމްބަރު 6, 2020 11:08\nއިމްރާން ވަކި ކޮށްފިއްޔާ ދީނީ ހަރުކަށި ޝޭހުން ބައިވެރި ވެގެން މި ސަރުކާރު ވައްޓާލާނެ! ނުވިތާކަށް މި ސަރުކާރާ ދޭތެރޭ މަސްލަހަތު ގޯސްވާ ޒާތުގެ ލިޔުން ތަކުން މީސް މީޑިއާ ފުރާލާނެ! ސޯ ދެޓްސް އިޓް!


ކިނބިއްސެއް އޮއްބާލި މީހެއްގެ ކަރުތެރެ ފަޅައިގެން ހިނގައްޖެ – ދިވެހި ނޫސް\nHome ⁄ ސިއްހަތު ⁄ ކިނބިއްސެއް އޮއްބާލި މީހެއްގެ ކަރުތެރެ ފަޅައިގެން ހިނގައްޖެ\nނުވަގުތެއްގައި އަދި ނުގުޅޭ މާހައުލެއްގައި ބާރު އަޑުފައްގަނޑާ އެކު ކިނބިހި އަޅާކަށް މީހުން ބޭނުމެއް ނުވެއެވެ. އެއީ މީހުން ބަލައިގަންނަ ކަމަކަށް ވެސް ނުވެއެވެ. ގިނަ މީހުން އަނގަމަތީގައި އަތް އަޅައިގެން ކިނބިހި އެޅި ނަމަވެސް މަދުން ނަމަވެސް ކިނބިހި ބޭރުވިޔަ ނުދީ ހިފަހައްޓާ މީހުން އުޅޭތީ ފެނެއެވެ. އެކަމަކު މިހެން ކަންކުރާ މީހުންނަށް އިނގިރޭސި ވިލާތުގެ ޑޮކްޓަރުން ބޮޑު އިންޒާރެއް ދީފިއެވެ. މި އިންޒާރު އައީ ކިނބިއްސެއް އޮއްބާލުމަށް އުޅުނު މީހަކު ކަރުތެރެ ފަޅައިގެން ގޮސް އޭނާއަށް ލިބުނު ގެއްލުންތައް ހާމަ ކުރުމުގެ ތެރެއިންނެވެ.\nބީއެމްޖޭ ކޭސް ރިޕޯޓްސް މަޖައްއްލާގައި މި ދިޔަ ހޯމަ ދުވަހު ޝާއިއު ކޮށްފައިވާ މި ކޭސް ސްޓަޑީގައި ޑޮކްޓަރުން ބުނެފައިވަނީ، ސިއްހަތު ރަނގަޅު މީހަކު ކަރު ދުޅަވުމާއި، ހިން ދިރުވަން އުނދަގޫ ވުމާއި، އަދި ކަރުތެރެއަށް އިތުރު އުނދަގޫތައް ވާތީ ލީސިސްޓަރ ހޮސްޕިޓަލުގެ އިމަޖެންސީ ރޫމަށް ރިޕޯޓު ކުރުމުން އެކަން ވީ ގޮތް ބެލުމުން އޭނާ އަށް މި މައްސަލަ ކުރިމަތިވީ ވަރަށް ވަރުގަދަ އަށް އައި ކިނބިއްސެއް އޮއްބާލުމުގެ ސަބަބުން ކަމަށް ޑޮކްޓަރުންނަށް ދެނެގަނެވިފައިވާ ކަމަށެވެ.\nއުމުރުން 34 އަހަރުގެ މި މީހާގެ އަޑު ގެއްލި ހޮސްޕިޓަލުގައި ފަރުވާ ދިނުމަށް އެޑްމިޓް ކުރަން ޖެހުނު ކަމަށްވެސް ޑޮކްޓަރުން ބުނެފައިވެއެވެ.\nލަންޑަން ޔުނިވަސިޓީ ހޮސްޕިޓަލުގެ ޑިރެކްޓަރ ފޯ އިޔަރ، ނޯސް އެނޑް ތްރޯޓް ޑރ. އެންތަނީ އައިމަޓް ޓައިމް މަޖައްލާ އަށް ދެއްވި ބަސްދީގަތުމެއްގައި ހާމަ ކުރައްވާފައިވާ ގޮތުގައި ކިނބިހި އަޅާ އިރު ހަށިގަނޑުން ވައި ބޭރަށް ނުކުންނަނީ ވަރަށް ބާރު ސްޕީޑުގައެވެ. އެއީ ގަޑިއަކު 150 މޭލު ބާރު މިނުގައެވެ. އޭނާ ވިދާޅުވީ، އެ ހުރިހާ ޕްރެޝަރެއް އޮއްބާލަން އުޅެފިނަމަ ކިތަންމެ ބޮޑު ގެއްލުމެއްވެސް ލިބިދާނެ ކަމަށެވެ.\nކިނބިހި އޮއްބާލަން އުޅުނު މީހާ ބެލި ޑޮކްޓަރުން ބުނެފައިވަނީ ކަރުތެރެ ހަލާކުވެފައި ހުރުމާއެކު ފުރަތަމަ އެމީހުން ހީކުރީ އިންފެކްޝަންގެ ސަބަބުން ކުރިމަތިވި މައްސަލައެއް ކަމަށެވެ. އެހެން ކަމުން ހޮސްޕިޓަލުގައި އެޑްމިޓްކޮށް އެންޓިބަޔޮޓިކް ފަރުވާ ފެށި ކަމަށްވެސް ބުނެފައިވެއެވެ.\nޔުނިވަރސިޓީ އޮފް ޓެކްސަސްގެ ހެލްތް ސައިންސް ސެންޓަރ ގެ ކަރާއި ބެހޭ ޚާއްސަ ސާޖަން ޑރ ޒީ ޔޭންގް ޖިއާން ޓައިމް މަޖައްލާ އަށް ކިޔައި ދެއްވި ގޮތުގައި ކިނބިހި އޮއްބާލުމަށް އުޅުމުގެ ތެރޭގައި އެތެރެހައްޓަށް ގެއްލުންވާ މައްސަލަ ތަކުގެ އަދަދު މަދު ނަމަވެސް އަހަރު މައްސަލައެއް ދެ މައްސަލައެއް ރިޕޯޓު ކުރެވިފައިވާ ކަމަށެވެ.\nޑރ ޖިއާން އިތުރަށް ސާފު ކޮށްދެއްވި ގޮތުގައި ކިނބިހީގެ ބޭނުމަކީ ހަށިގަނޑުން ޖަރާސީމް ނުވަތަ ބެކްޓީރިއާ ފަދަ އެއްޗެއް ބޭރު ކޮށްލުން ކަމަށް ވުމާއެކު އެކަމަށް ހުރަސް އަޅައިފިނަމަ ބޭރު ކޮށްލަން ބޭނުންވާ އެއްޗެއް ބޭރު ވުމުގެ ބަދަލުގައި އެތެރެ ކޮށްލެވެނީ ކަމަށާއި އޭގެ ސަބަބުން ހަށިގަނޑުން ބޭރުވާން ޖެހޭ އެއްޗެއް އަނބުރާ ހަށިގަނޑުގެ ތެރެއަށް ވާސިލް ކުރެވެނީ ކަމަށެވެ.\nކިނބިހި އޮއްބާލުން އުޅުމުގެ ސަބަބުން ކަރުތެރެ ފަޅައިގެން ދިޔަ މީހާ މިހާރު ވަނީ މުޅިން ފަސޭހަ ވެފައެވެ. އަދި ކިނބިއްސެއް އަތުވެއްޖެ ނަމަ ކިނބިހި އޮއްބާލަން ނޫޅުމަށްވެސް ޑޮކްޓަރުން އޭނާ ހޮސްޕިޓަލުން ދޫކޮށްލަމުން ނަސޭހަތްތެރިވެފައި ވެއެވެ.\nޑޮކްޓަރުންގެ ލަފަޔަކީ އިޖްތިމާއީ ގޮތުން ގަބޫލު ކުރެވެ ކަމަކަށް ނުވިޔަސް، ކިނބިއްސެއް އައުމުން ކިނބިހި އެޅުމެވެ. އަދި ކިނބިހި އަޅާއިރު ހަމަ ބާރަށް ކިނބިހި އެޅުމެވެ.\nކޮވިޑް-19: ފާއިތުވި 14 ދުވަސްތެރޭ ބަނގްލަދޭޝްއަށް ދިޔަ މީހުންވެސް ރާއްޖެއައުން މަނާ ކުރަނީ


Misru ge dhathuraa eku thauleemee gothun Raajje ah ithuru ehee thakeh | Mihaaru\nއަޒްހަރު ޔުނިވާސިޓީގެ އިމާމް ޑރ. އަހުމަދު އަލް ތައިބްއާ، އެޑިއުކޭޝަންގެ ސްޓޭޓް މިނިސްޓަރު ރިޔާޒު (ވ) އަދި އަރަބިއްޔާ ސްކޫލުގެ ޕްރިންސިޕަލް ޝުޖާއު (މ) ބައްދަލުކުރައްވަނީ.-- ފޮޓޯ: އެޑިއުކޭޝަން މިނިސްޓްރީ\nމިސްރުގެ ދަތުރާ އެކު ތައުލީމީގޮތުން ރާއްޖެ އަށް އިތުރު އެހީތަކެއް\n27 ނޮވެމްބަރ 2019 - 16:485comments\nމިސްރުން އިތުރު އެހީތައް ދީފައި މިވަނީ، މިހާރު އެ ގައުމަށް ވަޑައިގެން އުޅުއްވާ އެޑިއުކޭޝަންގެ ސްޓޭޓް މިނިސްޓަރު އަހުމަދު ރިޔާޒް އަދި އަރަބިއްޔާ ސްކޫލުގެ ޕްރިންސިޕަލް ޝުޖާއު އަބްދުލް ރަހީމް ކުރައްވަމުން އަންނަ ދަތުރުގެ ތެރެއިންނެވެ.\nއެ ބޭފުޅުން ވަނީ އަޒްހަރު ޔުނިވާސިޓީގެ އިމާމު ޑރ. އަހުމަދު އަލް ތައިބްއާ އިއްޔެ ބައްދަލުކުރައްވައިފަ އެވެ.\nރިޔާޒު "މިހާރު" އަށް ވިދާޅުވީ ސައިންސާއި ޓެކްނޮލޮޖީގެ ދާއިރާ އާއިި މެޑިސިން އާއި ޓީޗިންގެ ދާއިރާއަށް ހާއްސަކޮށްގެން ފަސް ސްކޮލަޝިޕްގެ ފުރުސަތު މިސްރުން ދީފައިވާ ކަމަށެވެ. އެ ސްކޮލަޝިޕަށް ހުޅުވާލުމާ ގުޅޭގޮތުން ހަޔަ އެޑިއުކޭޝަން މިނިސްޓްރީއާ މަޝްވަރާކުރާނެެ ކަމަށް އޭނާ ވިދާޅުވި އެވެ.\nއަޒްހަރު ޔުނިވާސިޓީން މިހާރު ވެސް ރާއްޖެ އަށް ސްކޮލަޝިޕް ދެ އެވެ. ނަމަވެސް އެ އަދަދު އިތުރުކުރައްވާނެ ކަމަށް އަޒުހަރުން ބުނެފައިވާކަން ރިޔާޒު ފާހަގަކުރެއްވި އެވެ.\nއެކަންކަމުގެ އިތުރުން އަރަބިއްޔާ ސްކޫލުގެ ދަރިވަރުންނަށް ބޭނުންވާ ހުރިހާ ފޮތްތަކެއް ވެސް އަޒްހަރުން ދޭގޮތަށް ވަނީ ނިންމައިފަ އެވެ. މީގެ ކުރިން އެ ޔުނިވާސިޓީން ދެމުން އައީ ކޮންމެ ވައްތަރަކުން 40 ފޮތެވެ. ބާކީ ފޮތް ގަންނަން ޖެހެނީ ސަރުކާރުންނެވެ.\nއޭގެ އިތުރުން ސްކޫލުތަކަށް ބޭނުންވާ އަރަބި އަދި ގުރުއާން ޓީޗަރުން އަޒުހަރުން ފޮނުވައިދޭނެ ކަމަށް ރިޔާޒު ވިދާޅުވި އެވެ. އަރަބިއްޔާ ސްކޫލުގައި އަރަބި ކިޔަވައިދޭނެ ޓީޗަރުން އަޒްހަރުން މިހާރު ވެސް ފޮނުވަ އެވެ.\n"ވަރަށް ކާމިޔާބު ދަތުރެއް މިއީ. ގިނަ އެހީތަކެއް ވަނީ ލިބިފައި،" ރިޔާޒު ވިދާޅުވި އެވެ.\nރާއްޖެ އާއި މިސްރާ ދެމެދު އޮތް ގުޅުން ހީނަރުވީ، ކުރީގެ ސަރުކާރުން އެ ޔުނިވާސިޓީގެ ޓީޗަރުންނާމެދު ކަންތައް ކުރިގޮތުންނެވެ. އެއީ އެ ގައުމުން އައި ޓީޗަރުންތަކެއް އެތައް ގަޑިއިރެއް ވަންދެން އެއާޕޯޓުގައި މަޑުކުރުވުމަށް ފަހު ޑީޕޯޓްކޮށްލުމުންނެވެ.\nކުދިންގެ ވެކްސިންގެ މައުލޫމާތު ފޮނުވަން އަންގައިފި


De Gea United Gai Kulhenee Hama Jehigen - Vaguthu\nޑިހެއާ ޔުނައިޓެޑުގައި ކުޅެނީ ހިތްހަމަޖެހިގެން\nގިނަ ދުވަސްތަކެއް ވަންދެން ޑޭވިޑް ޑިހެއާ ރެއާލް މެޑްރިޑަށް ބަދަލުވާކަމަށް މީސް މީޑިއާގައި ދައުރުވާ ނަމަވެސް ޑިހެއާ މިހާރު ވިސްނަނީ ވޯލްޑް ކަޕާއި މެދު ގައި ކަމަށް އޭނާ ބުނެފިއެވެ.\nމެދު ކެނޑުމެއް ނެތި ރެއާލް މެޑްރިޑަށް އޭނާ ބަދަލުވާން އުޅޭކަމުގެ އަޑުތައް ފެތުރެމުން އައި ނަމަވެސް އެކަމަށް މާބޮޑު އަޅާލުމެއް ނުދީ ޑިހެއާ ބުނެފައިވަނީ މެންޗެސްޓާ ޔުނައިޓެޑުގައި އޭނާ ކުޅެމުން އަންނަނީ ހިތް ހަމަޖެހިގެން ކަމަށެވެ.\nމިހާރު ދުނިޔޭގެ އެންމެ މޮޅު ކީޕަރު ކަމަށް ގިނަ ބަޔަކު ޤަބޫލުކުރާ ޑިހެއާ އޯލްޑް ޓްރެފޯޑުގެ ފެށުން އެހާ ރަނގަޅަށް ނުދިޔަކަމުގައި ވިޔަސް އޭނާ ވަނީ ޔުނައިޓެޑު ފާއިތުވި ގިނަ ސީޒަންތަކުގައި މެންޗެސްޓާ ޔުނައިޓެޑުގެ އެންމެ މުހިންމު ކުޅުންތެރިޔާ އަށް ވެފައެވެ.\nރެއާލް މެޑްރިޑަކީ ދުވަހަކުވެސް އެތްލެޓިކޯ މެޑްރިޑަށް ކުޅެފައިވާ ކުޅުންތެރިޔަކު އެޓީމަށް ގެންނަން މަސައްކަތް ކޮށްފައިވާ ކްލަބެއް ނޫނެވެ. ނަމަވެސް އެތައް ފަހަރެއްގެ މަތިން ޑިހެއާ ގެންނަން ރެއާލް މެޑްރިޑުން ވަނީ މަސައްކަތް ކޮށްފައެވެ.\n"އަހަރެން މިހާރު މިހުރީ ވަރަށް ހިތްހަމަ ޖެހިގެން، މިހާރު މުހިންމު ވަނީ ވޯލްޑްކަޕު، ރަނގަޅު ކުޅުމެއް ދައްކައި ޓީމު ކުރިޔަށް ގެންދިޔުމަށް. މުހިންމު ދުވަހަކީ ޖޫން 15. އަހަރެން މިހުރީ ވަރަށް ހިތްހަމަޖެހިގެން،" ސްވިޓްޒަލޭންޑާއި ދެކޮޅަށް ސްޕޭން ކުޅުނު އެކުވެރި ކަމުގެ މެޗަށްފަހު ޑިހެއާ ބުންޏެވެ.\nޑިހެއާ އަކީ މިހާރު މެންޗެސްޓާ ޔުނައިޓެޑު އަދި ސްޕޭންގެ ގައުމީ ޓީމުގެ އެއް ނަމްބަރު ގޯލް ކީޕަރެވެ.


7 mahah fahu, madhu bayakaa eku Umrah kuran Haramfulhu hulhuvaalaifi | Mihaaru\nދުނިޔެ / މަސްޖިދުލް ހަރާމް\nހަތް މަހަށް ފަހު، މަދު ބަޔަކާ އެކު އުމްރާ ކުރަން ހަރަމްފުޅު ހުޅުވާލައިފި\nމައްކާ - އޮކްޓޯބަރު 4، 2020: މައްކާގެ މާތްވެގެންވާ ހަރަމްފުޅު އާއްމުންނަށް ބަންދުކުރިތާ ހަތް މަސް ފަހުން، މަދު ބަޔަކާ އެކު އުމްރާގެ އަޅުކަން އަދާކުރަން ހުޅުވާލުމާ އެކު ތަވާފް ކުރަނީ، --ފޮޓޯ:އޭއެފްޕީ\n05 އޮކްޓޯބަރ 2020 - 04:00\nމައްކާ (އޮކްޓޯބަރު 5) - ކޮރޯނާވައިރަސް ފެތުރޭތީ، ރައްކާތެރިކަމުގެ ފިޔަވަޅެއްގެ ގޮތުން މައްކާގެ މާތްވެގެންވާ ހަރަމްފުޅު އާއްމުންނަށް ބަންދުކުރިތާ ހަތް މަސް ފަހުން، މަދު ބަޔަކާ އެކު އުމްރާގެ އަޅުކަން އަދާކުރަން އިއްޔެ އިން ފެށިގެން ހުޅުވާލައިފި އެވެ.\nއުމްރާގެ އަޅުކަން އަދާކުރަން ހުޅުވާލާފައި ވަނީ ފިޔަވަހިތަކަކަށް ބަހާލައިގެންނެވެ. ފުރަތަމަ ފިޔަވަހީގައި ހުއްދަ ދޭނީ ދުވާލަކު 6،000 މީހުން އުމްރާ ކުރުމަށެވެ. އުމްރާ ކުރެވޭނީ 12 ގްރޫޕަކަށް ބަހާލައިގެން ކޮންމެ ގްރޫޕެއްގައި 500 މީހުން ހިމެނޭ ގޮތަށެވެ. އުމްރާ ކުރަން ފުރަތަމަ ހުއްދަ ދީފައި ވަނީ ސައުދީގައި އުޅޭ މީހުންނަށް އެކަންޏެވެ.\nކޮންމެ ގްރޫޕެއް އުމްރާކޮށް ނިމުމާ އެކު ހަރަމްފުޅު ސްޓެރިލައިޒް ކުރާނެ އެވެ. އެ ގޮތުން ދުވާލަކު 10 ފަހަރު ހަރަމްފުޅު ޑިސްއިންފެކްޓް ކުރާނެ އެވެ. އުމްރާ ކުރާ މީހުން ގެފުޅާ ކައިރިވެ، ހަޖަރަލް އަސްވަދުގައި ބޮސްދިނުމުގެ ފުރުސަތެއް މި ފަހަރު ނުލިބޭނެ އެވެ. ގެފުޅާ ކައިރި ނުވެވޭ ގޮތަށް ވަގުތީ ޕާޓިޝަނެއް ވަށައިގެން ވަނީ ޖަހައިފަ އެވެ. އުމްރާގެ އަޅުކަން އަދާކުރަމުންދާ އިރު ޚާއްސަ މެޑިކަލް ޓީމުތައް ހަރަކާތްތެރިވާނެ އެވެ. އުމްރާވެރިންގެ ތެރޭން ކޮރޯނާވައިރަހަށް ޝައްކު ކުރެވޭ މީހަކު ފެނިއްޖެ ނަމަ އެކަހެރި ކުރުމަށް ޚާއްސަ އޭރިއާއެއް ވެސް ގާއިމްކުރާނެ އެވެ. ކޮންމެ 20 ނުވަތަ 25 މީހަކަށް ހެލްތު ވޯކަރެއް ހަރަކާތްތެރިވާނެ އެވެ. އުމްރާވެރިންގެ ހުން ބެލުމަށް ހަރަމްފުޅުގައި ވަނީ ތާމަލް ސެންސާ ހަރުކޮށްފަ އެވެ.\n"މާތްވެގެންވާ ހަރަމްފުޅުގެ ދޮރުތައް އަނެއްކާވެސް ހުޅުވާލުމަކީ ލިބުނު ބޮޑު އުފަލެއް،" ސައުދީގައި އުޅޭ މިސްރު މީހެއް ކަމަށްވާ މުހައްމަދު ރަފާތު ބުންޏެވެ.\nއުމްރާ ކުރުމުގެ ދެ ވަނަ ފިޔަވަހި ފަށާނީ އޮކްޓޯބަރު 18 ގަ އެވެ. ދެ ވަނަ ފިޔަވަހީގައި، އުމްރާގެ އަޅުކަމަށް ފަހު މަސްޖިދުއްނަބަވީ އަށް ޒިޔާރަތްކޮށް ދެ ހަރަމްގައި އަޅުކަން ކުރުމަށް ފުރުސަތު ދޭނެ އެވެ. އަދި މި ފިޔަވަހީގައި ހުއްދަ ދޭ މީހުންގެ އަދަދު 75 ޕަސެންޓަށް އިތުރުކުރާނެ އެވެ. އެއީ އުމްރާ ކުރުމަށް ދުވާލަކު ގާތްގަނޑަކަށް 15،000 މީހުންނަށެވެ. އަދި އެހެން އަޅުކަންތަކަށް 40،000 މީހުންނަށެވެ.\nސައުދީގައި މިހާރު ކޮރޯނާވައިރަހަށް ޕޮޒިޓިވްވާ މީހުންގެ އަދަދު ވަނީ ދަށްވާން ފަށައިފަ އެވެ. އެ ގައުމުން ވަނީ 335،000 މީހުންނަށް ކޮވިޑް-19 ޖެހި 4850 އަށް ވުރެ ގިނަ މީހުން މަރުވެފަ އެވެ.\nސައޫދީ އަރަބިއްޔާ މަސްޖިދުލް ހަރާމް އުމްރާ\nއަހަންނަށް ނުދެވުނަސް ދެވޭބަޔަކަށް މަގުފަހިވެގެން ދިޔައީމަ ވަރަށް އުފާވޭ. އުންމީދަކީ އަހަންނަށްވެސް ހައްޖު އުމުރާ ވުމުގެ ފުރުސަތު ތަނަވަސްވެގެން ދިއުން.


Sidharth aai Tara rahtehi vegn ulhey kamuge aduthah\nސިދާތު އާއި ތާރާ---\nސިދާތު އާއި ތާރާ ރަހްޓެހި ވެގެން އުޅޭކަމުގެ އަޑުތައް\nބޮލީވުޑުގެ މަޝްހޫރު އެކްޓަރު ސިދާތު މަލްހޯތުރާ އާއި އެކްޓަރު ތާރާ ސުތަރިއާ ރައްޓެހިވެގެން އުޅޭ ކަމުގެ އަޑުތައް ފެތުރެން ފަށައިފިއެވެ.\nމިލިޕް މިލަން ޒަވޭރީގެ ކުރިއަށްއޮތް ފިލްމު "މަރްޖާވާން" ސިދާތާއި ތާރާ އެކުގައި ފެނިގެންދާއިރު ދެމީހުންގެ ދެމެދުގައި މިހާރު ވަރަށް ގާތް ގުޅުމެއް އޮންނަ ކަމަށް އިންޑިއާގެ ނޫސްތަކުން ވަނީ ބުނެފައެވެ. އެގޮތުން ދެމީހުން އެކުގައި މިހާރު ތަންތަނުން ފެންނަ ކަމަށް ވެސް ނޫސްތަކުން ވަނީ ބުނެފައެވެ.\nނަމަވެސް، އެދެމީހުންގެ ގުޅުމާ ބެހޭގޮތުން އަދި ރަސްމީކޮށް އެކަކުވެސް އެއްޗެއް ބުނެފައެއް ނުވެއެވެ. މީގެ ކުރިން ސިދާތާއި އެކްޓަރެސް ކިއާރާ އަދްވާނީގެ ދެމެދުގައި ވެސް ލޯބީގެ ގުޅުމެއް އޮންނަ ކަމަށް ވަނީ ވާހަކަ ފެތުރިފައެވެ. ނަމަވެސް ސިދާތު ވަނީ ފަހުން އެހަބަރު ދޮގުކޮށްފައެވެ.\n"މަރްޖާވާން" ގައި ސިދާތާއި ތާރާގެ އިތުރުން ރިތޭޝް ދޭޝްމުކް ވެސް ފެނިގެންދާނެއެވެ. އެފިލްމު ނެރުމަށް ނިންމާފައިވަނީ އަންނަ މިއަހަރުގެ އޮކްޓޯބަރު މަހުގެ ދެ ވަނަ ދުވަހުއެވެ.\n34 އަހަރުގެ ސިދާތު ބޮލީވުޑަށް ތައާރަފުވެފައިވަނީ 'ސްޓޫޑަންޓް އޮފް ދަ އިއަރ' އިންނެވެ. އެފިލްމަށް ބޮޑު ކާމިޔާބެއް ލިބުނުއިރު އޭނާ ވަނީ މިހާތަނަށް ނުވަ ފިލްމެއްގައި މަސައްކަތް ކޮށްފައެވެ.\nސިދާތު ކުޅެފައިވާ ފިލްމުތަކުގެ ތެރޭގައި ހަސީ ތޯ ޕަސީ، އެކް ވިލަން، ބްރަދާސް، ކަޕޫރް އެންޑް ސަންސް، ބާރް ބާރް ދޭކޯ، އަ ޖެންޓަލްމެން، އިއްތިފާގް އަދި އަތްޔާރީ ހިމެނެއެވެ. އޭނާ ދެން ފެނިގެންދާނީ 'ޖަބަރިޔާ ޖޯޑީ' އިންނެވެ.\nތާރާއަކީ ލަވަކިޔުންތެރިއެއް އަދި ނެށުންތެރިއެއްވެސް މެއެވެ. އޭނާ ވަނީ ތާރޭ ޒަމީން ޕަރް އާއި ގުޒާރިޝް އަދި ޑޭވިޑް ފަދަ ފިލްމުތަކަށް ލަވަކިޔާފައެވެ. އެނާގެ ފުރަތަމަ ފިލްމު "ސްޓޫޑެންޓް އޮފް ދަ އިޔަރ 2" ނެރުމަށް ހަމަޖެހިފައިވަނީ އަންނަ އަހަރު މެއި މަހު 10 ގައެވެ. އެފިލްމުގައި ތާރާ އާއެކު އަނަންޔާ ޕާންޑޭ އަދި ޓައިގާ ޝްރޮފް ފެނިގެންދެއެވެ.\nމުނިފޫހިފިލުވުން ތާރާ ސުތަރިއާ ސިދާތް މަލްހޯތްރާ